text:
पोथी निर्माणक क्रममे एकटा समस्या अबैत छैक विषय-सूची बनाएब। एहिमे पृष्ठ संख्या लिखए पड़ैत छैक। जँ पोथी पैघ रहल आ लेखक बेर-बेर सामग्रीकेँ आगाँ-पाछाँ करबैत रहलाह, तखनि कम्प्यूटर पर पोथी तैयार कएनिहारकेँ सभ बेर विषय-सूची बनबए पड़ैत छनि, जाहिमे समय तँ लगिते अछि, सावधानी सेहो राखए पड़ैत अछि।
एखनहुँ अधिकांश पोथी एडॉब पेजमेकर सॉफ्टवेयर पर तैयार होइत अछि। ओना एकरा बंद भेना 20 वर्ष भए गेल। ई बड़ पुरान भए गेल छैक, तथापि डी.टी.पी.क काज कएनिहार एखनहुँ बेसी गोटे एकरे उपयोग करैत छथि। ओ वाकमैन चानक्या, डेवलिस आदि फोंटक व्यवहार कए बेसी काज एहि पर करैत छथि।
एहि पेजमेकर पर विषय-सूची बनएबाक विधि एतए देल जा रहल अछि।
विषय-सूचीमे जाहि पंक्तिकें जोड़बाक अछि, ओ अलग पाराग्राफ में रहबाक चाही।
विषय-सूचीमे मुख्यरूपसँ अध्यायक शीर्षक अवश्य रहत। आ तकर बाद उपशीर्षक सेहो विषय-सूचीमे रहबाक चाही।
- विषय-सूचीक रूपमे जोड़बाक लेल ओहि पंक्तिकें सेलेक्ट करू अथवा कोनो ठाम कर्सर राखू।
- तखनि रिबन बारमे टाइपमे जाउ। ओतए पैराग्राफ पर क्लिक करू
- पैराग्राफ जखनि खुजत तँ सभसँ नीचाँमे Include in Table of Contents पर चेकबॉक्स पर क्लिक करू आ ओ.के. कए दियौ।
एहिसँ अहाँक ओ पंक्ति विषय-सूचीमे संकलित करबाक लेल तैयार भए गेल। पूरा फाइलमे एही प्रकारें काज करैत जाउ।
शीर्षक, उपशीर्षक आ अंतर्वर्ती शीर्षक सभटाकें एहि विधिसँ Table of Contents के रूपमे जोड़ैत चलू।
जँ स्टाइल बना कए काज कए रहल छी तँ अहाँक लेल ई आर आसान भए जाएत।
अध्यायक नाम लेल हेडिंग नामक स्टाइल बनत। एहि स्टाइल केँ एडिट करू। जखनि पाराग्राफ एडिट (कंट्रोल+एम.) करए लागी तखनि तँ सभसँ नीचाँमे Include in Table of Contents पर चेकबॉक्स पर क्लिक करू आ ओ.के. कए दियौ।
आब आहाँ जाहि पंक्तिकें हेडिंग स्टाइल में बनाएब ओ अपनहिं विषय-सूचीमे जुडल जाएत।
अहिना सबहेड के पैराग्राफ एडिट कए Include in Table of Contents मे ओकरा जोडि लियौ।
एहिमे आलेखक रचनाकारक नाम सेहो जोड़ि सकैत छी, जे शीर्षकक ठीक नीचाँमे पृष्ठसंख्याक संग आबि जाएत।
ई काज अहाँ टाइप करबाक काल सेहो कए सकैत छी। ओ फाइल सभटाकें सुरक्षित करैत जाएत।
किछु सम्भावित स्थिति आ ओकर समाधान
जँ अहाँक फाइलमे आन ठामसँ टाइप कएल श्लोक, कविता, उद्धरण आदि कॉपी कए लेल गेल अछि तँ सम्भव थीक जे जखन विषय-सूची बनाबए लागब तँ सभटा कविताक पहिल पंक्ति सेहो एहि सूचीमे आबि जाए। वर्तमान पुस्तकमे जँ अहाँकें ओकर सूची नै देबाक अछि तँ ओहि पंक्तिसभ कें विषय-सूचीसँ हटाबए पड़त।
ई हटेबाक लेल पेजमेकरक फाइलकें कंट्रोल+ए. सँ सेलेक्ट करू। तखन कंट्रोल+एम. सँ पैराग्राफ एडिटिंग खोलू। ओहिमे अहाँ देखब जे नीचाँ Include in Table of Contents वला चेकबॉक्स पर चेक कएल अछि। ओकरा अनचेक करू।
एहि प्रकारें पूरा फाइल केँ पहिने साफ कए लियौ। तखनि वर्तमान फाइलमे नव ढंगसँ विषय-सूची उफरका विधिसँ बनाए लियौ।
विषय-सूचीक निर्माण-
विषय-सूची वला पृष्ठ खोलि युटिलिटीज मे जाउ। ओतए create TOC पर क्लिक करू।
अहाँ देखब जे ओहि पृष्ठ पर पृष्ठसंख्याक संग अहाँक पूरा विषय-सूची बनल तैयार अछि।
चारि सय पृष्ठक पोथीक विषय-सूची बनएबाक लेल जाहि काजमे 2 घंटा लागत से एहि विधिसँ मात्र किछु सेकेंड मे विषय-सूची बनि जाएत, जाहिमे पृष्ठ संख्या मिलएबाक सेहो काज नै। कारण जे कम्प्यूटर अपन आंतरिक स्रोतसँ ई बनाए लैत अछि।
केवल पोथीक विभिन्न पन्ना पर जे पंक्तिसभ अछि तकरा विषय-सूचीक रूपमे देखाएब अहाँक काज थीक।
काज कए देखियौ। कोनो दिक्कत होए तँ नीचाँ कॉमेंट बॉक्समे लिखू।


c: text/html

text:
अभियान
कुटमैती आजुक युगक चुनौतीपूर्ण कार्य
– विचार मंथन, प्रवीण नारायण चौधरी
गये दिन हमरा मैसेज द्वारा ‘वर चाही’ वा ‘कन्या चाही’ कहि अनेकों मैथिल सहयात्री मित्र, भाइ, श्रेष्ठ जन लोकनि सम्पर्क करैत छथि। ई स्वाभाविके छैक जे फेसबुक पर अधिक सक्रिय रहनिहार आ ताहू मे अपन संस्कार आ संस्कृति प्रति बेसी जागरुक लोक पर सामान्यजन केँ बेसी उम्मीद बनैत छन्हि, ताहि क्रम मे ओ सब हमरा स्मृति मे अनैत छथि, एहि लेल हम ईश्वर केँ बहुत धन्यवाद करैत छी। मुदा, हम ओतेक सक्षम नहि छी जे समुचित जोड़ी मिलान करबाक लेल माथा लगा सकी। यथार्थ जीवन, गृहस्थ परिवारक एकटा सदस्यक रूप मे सेहो हम ओतेक गार्हस्थ कार्य मे दक्ष नहि बनि सकलहुँ, ई हमर एकटा पैघ कमजोरी कहि सकैत छी। तथापि, एहि तकनीकी युग मे कोनो समस्या एतेक चुनौतीपूर्ण नहि जेकरा चुटकी बजबैत हम सब समाधान नहि कय सकैत छी। आउ, एकर निराकरण लेल हमर निम्न विचार मुताबिक कनेक स्फुरणा जगाउ।
कुटमैती नितान्त व्यक्तिगत विषय होइत छैक, कारण एहि मे रिस्क बहुत बातक छैक। विवाह लेल उपयुक्त जोड़ी ताकब एकटा चुनौतीपूर्ण विषय छैक। मुदा हम सब एकरा समाधान करबाक लेल एकटा मंचक स्थापना कएने छी, जतय बहुत रास लड़का छथि आ ओ दहेज मुक्त विवाह करबाक लेल तत्पर रहितो समुचित लड़की पक्षक अभाव मे जोड़ी मिलानक कार्य नहि भऽ पबैत छैक। ऊपर सँ, मैथिल ब्राह्मण मे तऽ समस्या एतेक गंभीर छैक जेकर परावार नहि। न आब ओ सब सौराठ सभा मे अबैत छथि, न सौराठ सभाक तर्ज पर वैवाहिक परिचय सभा अपन-अपन प्रवासक शहर मे लगबैत छथि। जाहि कारण कोनो तेसर व्यक्ति द्वारा दुइ पक्ष केँ मिलेनाय, ठगी आ धोखाक संभावना बेसी रहबाक कारणे ओतेक उचित नहि होइत अछि। तथापि, दहेज मुक्त मिथिला एहि लेल मंच उपलब्ध करबैत अछि जेकर दावी छैक जे अहाँ आइ अपन ‘आवश्यकता’ केर विज्ञापन दियौक, आ देख लियौक जे कतेक शीघ्र अहाँ लंग दोसर पक्षक सम्पर्क शुरु भऽ जाइत अछि।
आब, एकटा आरो सशक्त मंच अहाँ सबहक सामने प्रस्तुत अछि ‘मैथिली जिन्दाबाद’। एकर वेबसाइट, जतय औसत ५०० व्यक्ति प्रतिदिन सब्सक्राइब विजिट कय रहला अछि, तिनकर नजरि मे अहाँ विज्ञापन करू आ तेकर सुखद परिणाम सँ स्वयं अवगत होउ। ई गारंटी छैक जे अहाँक प्रयास निष्फल नहि जायत। विज्ञापन मे बेसी नहि, बस आवश्यकताक प्रारूप मे ‘वर चाही’ या ‘कन्या चाही’ शीर्षक मे अपन परिचय जेना ‘गोत्र, वर्ण, जन्मदिन, शिक्षा, व्यवसाय, परिवारक वर्णन आ इच्छित वर वा कन्याक वांछित वर्णन’ एतेक लिखिकय पठाउ। अपना केँ सदस्य रूप मे निबंधित कराउ। एतेक भेला सऽ ओ सुविधा अपने लोकनि तक जरुर पहुँचत जे अहाँ सब केँ चाही।
एहि सन्दर्भ मे आरो कोनो तरहक प्रयास जे हम सब सामूहिक रूप सँ कय सकी, कारण हमरा लोकनि लगभग हरेक शहर आ नगर मे सक्रिय छी, जरुर अपन इच्छा बताउ आ हम सब ओहो सहयोग देबाक प्रयास करब।
दहेज मुक्त मिथिला ग्रुप पर जाय स्वयं विज्ञापन करबाक लेल लिंक अछि: https://www.facebook.com/groups/dahejmuktmithila/
मैथिली जिन्दाबाद केर लिंक अछि:
www.maithilijindabaad.com
फेसबुक पर जे हमरा सँ जुड़ल छी ओ अपन हर तरहक संवाद इन्बाक्स मे सेहो पठा सकैत छी। नहि तऽ हमर ईमेल अछि: [email protected]
मैथिली जिन्दाबाद! मिथिला जिन्दाबाद!!
हरि: हर:!!

robotstxt: allowed

filter: keep


text:
23
फरिसी आ धर्मशिक्षक सभ केँ धिक्कार
(मरकुस 12:38-40; लूका 11:39-52; 20:45-47)
1
तकरबाद यीशु जमा भेल लोकक भीड़ केँ आ अपना शिष्य सभ केँ कहलथिन, 2
“मूसाक धर्म-नियमक बात सिखयबाक अधिकार धर्मशिक्षक आ फरिसी सभक हाथ मे छनि। 3
तेँ ओ सभ जे किछु कहैत छथि, तकरा मानू आ करू, मुदा जे ओ सभ करैत छथि से नहि करू, कारण ओ सभ लोक सभ केँ जे सिखबैत छथि से अपने नहि करैत छथि। 4
ओ सभ भारी बोझ बान्हि कऽ लोकक कान्ह पर लादि दैत छथि मुदा तकरा उठयबाक लेल ओ सभ स्वयं अपन आङुरो नहि भिड़बऽ चाहैत छथि। 5
ओ लोकनि सभ काज मात्र लोकक ध्यान आकर्षित करबाक लेल करैत छथि। अपन तावीज*
सभ नमहर आकारक बनबबैत छथि आ पहिरऽ वला वस्त्र सभ मे लम्बा-लम्बा झालैर सभ लगबबैत छथि। 6
भोज-काज मे सम्मानित स्थान आ सभाघर सभ मे प्रमुख आसन पसन्द करैत छथि। 7
हाट-बजार मे लोक सभ हुनका सभ केँ प्रणाम-पात करैत रहनि आ ‘गुरुजी’ कहि कऽ सम्बोधन करैत रहनि, से बात सभ हुनका सभ केँ बहुत नीक लगैत छनि।
8 “मुदा अहाँ सभ ‘गुरु’ नहि कहाउ, कारण अहाँ सभक गुरु एकेटा छथि आ अहाँ सभ आपस मे भाइ-भाइ छी। 9 पृथ्वी पर किनको अपन धर्म-पिता नहि मानू, कारण अहाँ सभक एकेटा पिता छथि जे स्वर्ग मे रहैत छथि। 10 आ अहाँ सभ ‘आचार्य’ नहि कहाउ, कारण अहाँ सभक आचार्य सेहो एके गोटे छथि, अर्थात् उद्धारकर्ता-मसीह। 11 अहाँ सभ मे जे सभ सँ पैघ होइ से सभक सेवक बनू। 12 कारण, जे केओ अपना केँ पैघ बुझत से छोट बनाओल जायत, मुदा जे केओ अपना केँ छोट बुझत से पैघ बनाओल जायत।
13 “यौ धर्मशिक्षक आ फरिसी सभ, धिक्कार अछि अहाँ सभ केँ! अहाँ सभ पाखण्डी छी। अहाँ सभ स्वर्गक राज्यक द्वारि लोक सभक लेल बन्द कऽ दैत छी। ने अपने ओहि मे प्रवेश करैत छी आ ने तकरा सभ केँ प्रवेश करऽ दैत छिऐक जे सभ प्रवेश करऽ चाहैत अछि।
14
[“यौ धर्मशिक्षक आ फरिसी सभ, धिक्कार अछि अहाँ सभ केँ! अहाँ सभ पाखण्डी छी। अहाँ सभ विधवा सभक घर-द्वारि सभ हड़पि लैत छिऐक। लोक सभ केँ देखयबाक लेल लम्बा-लम्बा प्रार्थना करैत छी। तेँ अहाँ सभ केँ बेसी दण्ड भेटत।]†
15 “यौ धर्मशिक्षक आ फरिसी सभ, धिक्कार अछि अहाँ सभ केँ! अहाँ सभ पाखण्डी छी। अहाँ सभ एक गोटे केँ अपना धर्म मे अनबाक लेल पृथ्वी आ आकाश एकटार कऽ दैत छी, मुदा जखन ओ आबि जाइत अछि तँ ओकरा अपनो सँ दोबर नरक जयबाक जोगरक बना दैत छिऐक।
16 “यौ आन्हर पथ-प्रदर्शक सभ, धिक्कार अछि अहाँ सभ केँ! अहाँ सभ लोक सभ केँ सिखबैत छी जे, ‘जँ केओ मन्दिरक नाम लऽ कऽ सपत खायत, तँ तकर कोनो महत्व नहि अछि, मुदा जँ मन्दिर मे लगाओल सोनक नाम लऽ कऽ सपत खायत, तँ ओकरा अपन सपत केँ पूरा करऽ पड़तैक।’ 17 अहाँ सभ आन्हर छी! मूर्ख छी! कोन बात पैघ अछि, लगाओल सोन वा ओ मन्दिर, जकरा सँ ओ सोन पवित्र भेल अछि? 18 अहाँ सभ सिखबैत छी जे, ‘जँ केओ बलि-वेदीक नाम लऽ कऽ सपत खयलक तँ से कोनो बात नहि, मुदा वेदी पर चढ़ाओल चढ़ौनाक नाम लऽ कऽ सपत खयलक तँ से पकिया बात भेल।’ 19 यौ आन्हर सभ! कोन बात पैघ अछि, चढ़ौना वा ओ वेदी, जाहि पर अर्पण कयला सँ ओ चढ़ौना पवित्र भेल अछि? 20 तेँ, जे केओ वेदीक सपत खाइत अछि से ओहि वेदी आ ओहि पर जे किछु अछि, सभक सपत खाइत अछि। 21 तहिना, जे केओ मन्दिरक सपत खाइत अछि से मन्दिर आ ओहि मे जे वास करैत छथि, दूनूक सपत खाइत अछि, 22 और जे केओ स्वर्गक सपत खाइत अछि, से परमेश्वरक सिंहासन आ ओहि पर जे विराजमान छथि तिनको सपत खाइत अछि।
23 “यौ धर्मशिक्षक आ फरिसी सभ, धिक्कार अछि अहाँ सभ केँ! अहाँ सभ पाखण्डी छी! अहाँ सभ पुदीना, सोंफ आ जीरक दसम भाग तँ परमेश्वर केँ अर्पण करैत छी, मुदा धर्म-नियमक मुख्य बात सभ, जेना न्याय, करुणा आ विश्वसनियता सँ कोनो मतलब नहि रखैत छी। होयबाक तँ ई चाहैत छल जे अहाँ सभ बिनु ओ बात सभ छोड़ने इहो बात सभ करितहुँ। 24 यौ आन्हर पथ-प्रदर्शक सभ, अहाँ सभ तँ मच्छर केँ छानि कऽ फेकि दैत छी, मुदा ऊँट केँ घोँटि लैत छी।
25 “यौ धर्मशिक्षक आ फरिसी सभ, धिक्कार अछि अहाँ सभ केँ! अहाँ सभ पाखण्डी छी। अहाँ सभ थारी-बाटी सभ केँ बाहर सँ तँ मँजैत छी, मुदा ओहि मे लूट-पाट आ स्वार्थ द्वारा प्राप्त कयल वस्तु सभ रखैत छी। 26 यौ आन्हर फरिसी, थारी-बाटी केँ पहिने भीतर सँ साफ करू, तखन ओ बाहर सँ सेहो साफ रहत।
27 “यौ धर्मशिक्षक आ फरिसी सभ, धिक्कार अछि अहाँ सभ केँ! अहाँ सभ पाखण्डी छी। अहाँ सभ चून सँ पोतल कबरक चबुतरा जकाँ छी, जे बाहर सँ तँ सुन्दर देखाइ दैत रहैत अछि, मुदा ओकरा भीतर मे लासक हाड़ आ सभ तरहक सड़ल वस्तु भरल रहैत छैक। 28 तहिना अहूँ सभ बाहर सँ लोक सभ केँ धार्मिक बुझाइत छिऐक, मुदा भीतर मे पाखण्ड आ अधर्म सँ भरल छी।
29 “यौ धर्मशिक्षक आ फरिसी सभ, धिक्कार अछि अहाँ सभ केँ! अहाँ सभ पाखण्डी छी। अहाँ सभ परमेश्वरक प्रवक्ता सभक कबर पर चबुतराक निर्माण करैत छी, धर्मी लोकक स्मारक केँ सजबैत छी, 30 और कहैत छी जे, ‘हम सभ जँ अपना पुरखा सभक समय मे रहल रहितहुँ तँ हम सभ परमेश्वरक प्रवक्ता सभक हत्या मे ओकरा सभ केँ साथ नहि देने रहितहुँ।’ 31 एहि तरहेँ अहाँ सभ अपने साक्षी दऽ रहल छी जे अहाँ सभ परमेश्वरक प्रवक्ता सभक हत्या कयनिहारक सन्तान छी। 32 तँ पूरा करू अपन पुरखाक काज! पापक घैल केँ भरि दिअ!
33 “है साँप सभ! है बिषधर साँपक सन्तान सभ! अहाँ सभ नरकक दण्ड सँ कोना बाँचब? 34 एहि कारणेँ, सुनू अहाँ सभ, हम अहाँ सभ लग अपन प्रवक्ता, बुद्धिमान लोकनि आ शिक्षक सभ केँ पठा रहल छी। अहाँ सभ ओहि मे सँ कतेक गोटे केँ जान सँ मारि देबनि, क्रूस पर लटका देबनि, कतेक गोटे केँ अपन सभाघर सभ मे कोड़ा सँ मारबनि आ एक नगर सँ दोसर नगर तक खिहारैत रहबनि। 35 एहि तरहेँ पृथ्वी पर धर्मी लोकक जतेक खून बहाओल गेल—धर्मी हाबिलक खून सँ लऽ कऽ बिरिकयाहक पुत्र जकरयाहक खून धरि, जिनका अहाँ सभ मन्दिरक ‘पवित्र स्थान’ आ बलि-वेदीक बीच हत्या कऽ देलियनि, तकर भार अहाँ सभक मूड़ी पर पड़त। 36 हम अहाँ सभ केँ सत्य कहैत छी, ई सभ बातक लेखा-जोखा एही पीढ़ीक लोक सभ सँ लेल जायत।
यरूशलेमक लेल विलाप
(लूका 13:34-35)
37
“हे यरूशलेम! हे यरूशलेम! तोँ परमेश्वरक प्रवक्ता सभक हत्या करैत छह आ जिनका परमेश्वर तोरा लग पठबैत छथुन, तिनका सभ केँ तोँ पथरबाहि कऽ कऽ मारि दैत छहुन। हम कतेको बेर चाहलिअह जे जहिना मुर्गी अपना बच्चा सभ केँ अपन पाँखिक तर मे नुकबैत अछि, तहिना हमहूँ तोहर सन्तान सभ केँ जमा कऽ लिअह। मुदा तोँ ई नहि चाहलह! 38
देखह, आब तोहर घर उजड़ल पड़ल छह। 39
हम तोरा कहैत छिअह, तोँ हमरा फेर ताबत तक नहि देखबह जाबत तक ओ समय नहि आओत जहिया तोँ ई कहबह जे, ‘धन्य छथि ओ जे प्रभुक नाम सँ अबैत छथि!’‡
”


text: पटना । मानव संसाधन विकास विभाग 70 हजार प्राथमिक शिक्षक अभ्यर्थी कए जुलाई क अंतिम सप्ताह मे नियोजन पत्र प्रदान करत। एकर संगहि 28 अगस्त कए तीन साल क सेवा पूरी करि चुकल लगभग 1.25 लाख नियोजित शिक्षक कए दक्षता परीक्षा 29 अगस्त कए लेल जाएत। जिला शिक्षा अधीक्षक (डीएसई) क समीक्षा बैठक मे उक्त निर्णय सुना देल गेल अछि। प्राथमिक शिक्षा उपनिदेशक आर.एस.सिंह कहला जे अधिकांश जिला मे चयनित शिक्षक अभ्यर्थी क शिक्षण आ प्रशिक्षण प्रमाण पत्र क 95 फीसदी तक सत्यापन भ चुकल अछि। लिहाजा एहि काज मे पिछड़ल जिला क डीएसई कए कहल गेल अछि जे ओ प्रमंडलवार सत्यापन कार्य मेे तेजी आनि एक सप्ताह मे अपन रिपोर्ट सौंप दथि। सिंह कहला जे 20 जुलाई कए सत्यापन कार्य क पुन: समीक्षा कैल जाएत आ जुलाई क अंतिम सप्ताह मे अभ्यर्थी कए नियोजन पत्र क वितरण कैल जाएत।


text:
मानवीय संसार पर खतराक संकेत
सर्वविदिते अछि जे हिन्दू धर्मशास्त्र विभिन्न मानवीय युग केर चर्चा करैत अछि, सतयुग, त्रेता, द्वापर आ कलियुग। युगक आदि आ अन्त केर कथा-गाथा प्रचलित अछि। विभिन्न शास्त्र आ पुराण मे युगों-युगोंक बात-विचार समाहित कयल गेल अछि। मानव संसार सदिखन प्राचीन घटना आधारित अथवा ऐतिहासिक-पुरातात्विक विषय पर अध्ययन करैत रहैत अछि। कइएक बेर खुदाइ सँ हजारों मानवक अस्थि-कंकाल एक्के ठाम भेटल जाहि सँ एना बुझायल जे कहियो कोनो भीषण महामारी मे बड़ पैघ संख्या मे मानव अपन जान गमेलक आर ओकरा सब केँ सामूहिक कब्रगाह मे अन्तिम संस्कार कय देल गेलैक। जीवनक अन्त सदिखन दुखदायी होइत छैक। मृत्यु सर्वाधिक भयावह होइत छैक। ओना त जन्म सेहो प्रसव पीड़ा जेहेन दुःखक संग होइछ लेकिन जन्मोपरान्त एकटा अलग खुशी चारूकात पसैर जाइछ। हिन्दू जीवन पद्धति मे जन्माशौच सेहो लगैत अछि जाहि समय शौचकालक अवधि भरि कोनो तरहक देवता-पितरादिक पूजा-पाठ पर्यन्त वर्जित रहैछ, ठीक जेना मृत्योपरान्त – तथापि जन्म जहिना खुशियालीक परिचायक अछि, तहिना मृत्यु दुखदायक अछि। एखन जाहि तरहें कोरोना वायरस संक्रमण सँ विश्व भरिक कइएक देश मे कोहराम मचल अछि, जाहि तरहें दिन भरि हर विषय-वस्तु मे कोरोना संक्रमण सँ उत्पन्न अजीब माहौल देखि रहल छी, ताहि मे युगक अन्त होयत की – एहि तरहक डरावना भान होबय लागल अछि।
आइ कतेको समय सँ सुनैत होयब जे कलियुगक अन्त समीप अछि – कहियो भयंकर भूकम्प आबिकय छगबा-पटबा कय जाइछ, कहियो महाप्रलयंकारी बाढी सँ जीव-जन्तु दहा-भसिया जाइछ, एहेन आइग लगैत आ पसरैत अछि जे जन-धन केर अपार क्षति करैत अछि, अजीब-अजीब रहस्यमयी रोग सँ मृत्युक जहपटार लागि जाइछ, एहेन तूफान प्रलय मचबैत आबि जाइत अछि जे कतेको जान केँ असमय कालग्रसित बना दैछ, ज्वालामुखी विस्फोट सँ दावानल या फेर भूस्खलन सँ मौसमक कतेको प्रकारक मारि – भयावह स्थितिक अनेकों रूप देखय लेल भेटैत अछि। तखन विश्व जतेक पैघ अछि आर एहि मे जे-जेहेन घटना-दुर्घटना खुदरा-खुदरी घटैत रहैत अछि तेकर समग्र प्रभाव एक संग समस्त मानव समुदाय पर खतरा उत्पन्न करैत विरले कहियो देखायल – जे एखन कोरोना वायरस कोविड-१९ केर संक्रमण सँ विश्व भरिक लगभग समस्त देश प्रभावित होइत देखि रहल छी। एकरा सँ बचय लेल विज्ञान हाथ ठाढ कएने अछि – बस परहेज आ रोगनिरोधी क्षमताक उपयोग मात्र बचबाक उपाय देखबैत अछि। परहेज आ रोगनिरोधी क्षमताक बरकरार राखब त ओनाहू हर समय आवश्यक कहल गेल अछि, शौच आ मार्जन केर पद्धति एहि बात केँ निरूपण करैत अछि हिन्दू जीवन पद्धति मे – तखन विशेष परिस्थिति मे बचबाक लेल सेहो यज्ञ, विशेष अनुष्ठान, मंत्र जाप, नाम जाप, कीर्तन आदिक विधान एहि समय काफी उपयोगी अछि। निश्चित युग सँ युग केँ जोड़य लेल सेहो किछु सेतु समान जीवन बचबाक बात एहि हिन्दू शास्त्र पुराण मे कहल गेल अछि। क्वारेन्टाइन आ आइसोलेसन संग सोशल डिस्टैन्सिंग पोपुलर टर्म बनबा सँ पहिने हमरा सभक धर्म, वेद, कर्मकांड लगभग सब बात केँ नीक सँ व्याख्या कएने अछि। तेकरा सेहो आजुक युग मे मनुवादी आ पुरातनवादी आदि कहिकय लोक मखौल उड़बैत छल – आशा करब जे आबो नजरि खुजत ओहेन विरोधी आ फूसिक आलोचक सभक।
हरिः हरः!!


text:
विदेहक लेखकक
आमंत्रित रचना आ ओइपर आमंत्रित समीक्षकक समीक्षा सीरीज मे अखन धरि अहाँ पढ़लौं-
१. कामिनीक पांच टा कविता आ ओइपर मधुकान्त झाक टिप्पणी
२. जगदानन्द झा "मनु"क "माटिक बासन"पर गजेन्द्र ठाकुरक टिप्पणी
३. मुन्नी कामतक एकांकी "जिन्दगीक मोल" आ ओइपर गजेन्द्र ठाकुरक टिप्पणी
VIDEHA_354
ऐ शृंखलामे आगाँ समानान्तर धाराक किछु गणमान्य कथाकरसँ हुनका नजरिमे हुनकर अपन सर्वश्रेष्ठ ५-५ टा कथा आमंत्रित कएल गेल अछि। कथाकार लोकनि छथि:-
१.कपिलेश्वर राउत
२.उमेश मण्डल
३.राम विलास साहु
४.राजदेव मण्डल
५.नन्द विलास राय
६.जगदीश प्रसाद मण्डल
७.दुर्गानन्द मण्डल
८.रामानन्द मण्डल
ऐ अंकमे प्रस्तुत अछि राम विलास साहुक ५ टा कथा, जइपर हमर समीक्षा अंग्रेजीमे सम्पादकीय पृष्ठ पर अछि।- सम्पादक
राम विलास साहु केर पाँचटा कथा
कथा ४
घुसहा घर
मुखियाजी पंचायतक गामे-गाम आम सभाक बैसार लेल ढोल्हो दियौलैन। गामक लोक सभ एकजुट भऽ आम सभामे पहुँचला। सभाकेँ सम्बोधित करैत मुखियाजी बजला-
"ऐ बैसारमे सभ कियो मिल निर्णए लिअए जे पंचायतक गरीब आ मसोमात, जिनकर घर टुटल-फाटल होइ वा रहबा योग नै होइ, ओइ बेकतीक सूची बनाएल जाउ। हुनका सभकेँ सरकार तरफसँ घर बनबैले इन्दिरा-आवास योजनासँ रूपैया भेटतैन।"
वार्ड सदस्यक सहयोगसँ मुखियाजी लग इन्दिरा आवासबला सूची पहुँचल। बिहानेसँ मुखियाजीक दलाल सभ सूचीमे नामांकित बेकतीसँ भेँट कऽ एक-एकटा फार्म दऽ कहि देलक जे फार्म भरि कऽ मुखियाजी लग जमा करै जाउ आ बैंकमे खाता सेहो खोलबा लइ जाउ। संगे संग पाँच हजार रूपैआ सेहो दिअए पड़त। तखन इन्दिरा आवास भेटत।बहुत गोटे तँ अपन गाए-महींस-बकरी-छकरी-गहना-जेबर जेकरा जे गर लगलै बेचि कऽ रूपैआ दऽ रूपैआ उठेलक। किछु आदमी एहनो छल जेकरा सकर्ता नै भेलै ओ वंचित रहि गेल। बदलामे पाइबला लोक अपना नामे उठा लेलक।
किछु दिनक बाद रघिया मसौमात इन्दिरा-आवास ले फार्म भरि मुखिया जी लग पहुँचली। मुखियाजी फार्म पढ़ि बजला-
"पहिले इन्दिरा आवासमे पचीस हजार भेटै छलै आब चालिस हजार भेटै छै मुदा आगूसँ साइठ हजार भेटतै। जइमे पच्चीसमे पाँच हजार आ अखन चालिसमे दस हजार खर्चा लगै छै मुदा आगू साइठमे पनरह हजार लगतै।"
रधिया सुनिते कानि-कलैप कऽ अपन मजबूरी सुनौलकैन। मुखियाजी मुड़ी डोलबैत बजला-
"यइ काकी, हमरे केने नै ने होइ छै, डेगे-डेग हाकिम-हुकुम बैसल छइ। ओहो तँ कटिया सोन्हा कऽ रखने रहै छै तेकरा की हेतइ। आ हमरो कोनो दरमाहा भेटै छै हमहूँ तँ ओहीमे निमहै छिऐ। तँ ई हेतौ जे हम अपनबला नै लेबो।"
रधिया सभ बात सुनि परिस्थिति बुझि आपस आबि गेली।
बुधनी बुढ़िया गाममे सभसँ उमेरगर। जुआनियेमे घरबला बाढ़िमे डुमि कऽ मरि गेलखिन। दूटा बेटाक संग बुधनी कहियो हिम्मत नै हारली। संघर्ष करैत आत्म-निर्भरतापर धियो-पुतोकेँ सक्कत बनौने छैथ। हलाँकि आर्थिक रूपे कमजोरे छैथ।
एक दिन मुखियाजीक नजैर बुधनी बुढ़ियापर पड़लैन आ देखते पुछलखिन-
"गामक बहुतो लोक सभ लाभ लेलक मुदा तूँ कोनो फारमो नै भरलीही? तोरा तँ दूटा लाभ भेटतौं। एकटा वृद्धा-पेंसन आ दोसर इन्दिरा आवासक।"
बधनी बजली-
"ऐमे कोनो खर्चो-वर्चो लगैए?"
मुखियाजी-
"हँ, वृद्धा-पेंसनमे पाँच साए आ इन्दिरा-आवासमे पनरह हजार।"
बुधनी-
"हम ई लाभ नै लेब।"
मुखियाजी-
"किए नै लेब?"
बुधनी-
"घूस दऽ कऽ घर बनाएब तँ ओइ घूसहा घरमे रहैबला केहेन हेतै?"
मुखियाजी आ बुधनी बुढ़ियाक गप अपना घरक कोनचर लगसँ रधिया मसोमात सुनैत छेली अपना मनकेँ बुझबैत बजली-
"इन्दिरा आवास किए घूसहा घर कहियो ने।"
अपन मंतव्य editorial.staff.videha@gmail.com पर पठाउ।


text:
आभा झा।
भाई-बहिनक जीवन में भरदुतियाक दिन विशेष महत्व रखैत अछि। भरदुतिया कार्तिक मासक शुक्ल पक्षक द्वितीयाक दिन मनाओल जाइत अछि। भरदुतिया के विभिन्न नाम सं जानल जाइत अछि,जेना- भातृ द्वितीया,यम दूज,भाई दूज,मिथिलांचल में एहि पाबैन के भरदुतिया कहल जाइत छैक। एहि दिन पूरा मिथिलांचल में चहल-पहल रहैत अछि। भोरे सं सब बहिन सब अपन भाई के स्वागत लेल मिठाई आ ओरियान में जुटि जाइत छथि। अरवा चाउर के पइन में फुला कऽ पिठार बनबैत छथि। ओहि पिठार सं आंगन में अरिपन दऽ कऽ ओहि पर माटिक या पितरिया बासन में पइन डालि कऽ ओहि में पानक पात पांच टा,मखान,सुपारी,कुम्हरक फूल,चांदीक सिक्का एवं केराव के पइन में डालैत छथि। अरिपनक बगल में पीढ़ी राखल जाइत छैक ओहि पर सेहो पिठार लगाओल जाइत अछि। भाई ओहि पीढ़ी पर पूब दिस मुख करि कऽ बैसैत छैथ एवं अपन दुनू हाथ के आगू बढ़बैत छैथ। बहिन सब सं पहिने माथ पर पिठार आ सिंदूरक टीका लगबैत छथि। एकर बाद खुजल दुनू हाथ में पिठार,घी,मधु,और सिंदूर लगा कऽ बासन में राखल पान,सुपारी,मखान,कुम्हरक फूल एवं सिक्का आ केराव राखैत छथि फेर ओहि पर बामा हाथ सं जल ढारैत छथि एवं दायां हाथ सं भाईक हथेली सं सब सामग्री के ओहि बासन में ई मंत्र पढ़ैत गंगा नोतई छथि जमुना के,हम नोतई छी अपन भाई के,जहिना गंगा जमुना के धार बाह्य तहिना हमरो भाई दीर्घायु होइथ।
ई प्रक्रिया तीन बेर कैल जाइत अछि। फेर एकर बाद बहिन बासन में सं एक अंकुरी या मिठाई भाई के मुंह में खुआबैत छथि। एकर बाद भाई अपन बहिन के अपन सामर्थ्य अनुसार उपहार दैत छथि। एहि सबहक बाद भाई के भोजन करबै के मिथिलाक परम्परा अछि। अर्थात अरवा चाउरक भात,राहिरिक दालि,आलू,केरा,भांटा,परोरक तरूआ,चारि-पांच तरहक तरकारी,पापड़,अचार संग मिथिलाक प्रसिद्ध तिलकोरक पातक तरूआ अनिवार्य अछि। अंत में दही एवं मिठाई भाई के भोजन में परसल जाइत अछि। बहिन यदि सासुर में रहैत छथि तऽ भाई हुनकर सासुर जा कऽ बहिन सं नोत लैत छैथ। बहिन भाई के बाट तकैत छथि। एहि पाबैनक दिन बहिन अपन भाई के दीर्घायुक लेल भगवान सं प्रार्थना करैत छथि।
धर्म शास्त्रक अनुसार एहि दिन जमुना अपन भाई यमराज के घर बजा कऽ हुनकर आदर सत्कार केने छलीह। अहि सं प्रभावित भऽ कऽ यमराज जमुना के जिनगी भरि सधवा रहै के आशीर्वाद देने छलखिन। अहि कथा सं प्रेरित भऽ कऽ बहिन अपन भाई सं नोत लैत छथि। वस्तुतः अहि पाबैन के मुख्य उद्देश्य अछि भाई-बहिनक मध्य सौमनस्य और सद्भावनाक पावन प्रवाह अनवरत प्रवाहित रखनाइ तथा एक-दोसरक
प्रति निष्कपट प्रेम के प्रोत्साहित केनाइ अछि।
जय मिथिला जय जानकी ।
आभा झा
गाजियाबाद


text:
कविता
– जितेन्द्र जीतू
लाज
नदिया किनारे बजेवाक जिद्द
चुपचाप पेट भरि लैत छै अपन ।
ओ जिद्द कहां करैत छै खेलौनाक लेल
जिनगियै बनि जायत छै ओकर ।
नहि अपन जीवने सँ कोनो कुण्ठा ।
जनमैतहि ज्ञात रहैत छै ओकरा
ओकर जीवनक प्रत्येक पन्ना पर
एक्कहि टा शब्द लिखल अछि –
की, स्त्री भेनाइ पाप छियै त…??
कखनो संस्कार आ परम्पराक बेड़ी
त कखनो अन्तरात्मा सँ होयत छै ।
लाज स्वयंकेँ स्वयमस’ दण्डित करबाक
आत्म न्यायके मापदण्ड छियै ।
ओकर उन्नतिक बाधित कर’ वला हथियार कियाक…?
लाज त स्वयंमके संस्कारमे बान्ह’ बला
ओकरा शिक्षा सँ बंचित करैत अछि
ओकर आत्मनिर्भरता मे बाधा करैत अछि
जखन ओकरा कमजोर करबाक कुचेष्टा होयत अछि ।
बेटी/बहिन बलात्कृत होयत अछि,
असंख्य बेटीक भ्रूण निर्ममतासँ नष्ट क’ देल जायत अछि..
दहेजकलेल नित्य पत्नी/पुतोहु ऊपर अत्याचार होयत अछि.
आत्महत्याक बाध्यता देखैत छी तखन,…


text:
अन्तर्राष्ट्रीय मैथिली कवि सम्मेलन-२०१५ भव्यतापूर्वक संपन्न
मैथिली जिन्दाबाद!
अप्रैल १२, २०१५. -
विराटनगर मे आयोजित एक दिवसीय अन्तर्राष्ट्रीय कवि सम्मेलन - २०१५ समारोहपूर्वक संपन्न कैल गेल। एहि सम्मेलन मे मैथिली भाषा ओ मिथिला संस्कृतिक कवि एवं अभियानी लोकनीक ४ पीढीक प्रत्यक्ष सहभागिता देखल गेल। खुल्ला आमंत्रण मे आयोजित एहि कार्यक्रम मे भारत ओ नेपाल सँ करीब १३० मैथिली कवि तथा ५० केर आसपास अभियानी लोकनिक उपस्थिति छल। नेपालक काठमांडु, रौतहट, जनकपुर, लहान, राजविराज, विराटनगर आदि सँ अनेको कवि लोकनिक सहभागिता रहल, तहिना भारतक सहरसा, दरभंगा, मधुबनी, राँची, पुर्णिया, दिल्ली, कानपुर, कोलकाता, अररिया सँ सहभागी भेला। कार्यक्रमक सीधा प्रसारण लाइव स्ट्रीमिंग द्वारा यूट्युब, स्काइप, जूम तथा मैथिली जिन्दाबाद केर वेब पेज सँ कैल गेल छल। अन्य देश यथा सउदी अरब, कतार आ भारतक विभिन्न भाग सँ स्रष्टा लोकनिक अनलाइन प्रस्तुति सेहो कैल गेल छल। एहि कार्यक्रमक देखबाक ओ सुनबाक आनन्द इन्टरनेट द्वारा प्राप्त केलनि।
ज्ञात हो जे मैथिली भाषा मे स्रष्टा केवल आरक्षित जाति या वर्ग धरि नहि अछि आ अपन मातृभाषा सँ प्रेम हरेक मैथिलीभाषी मे बरोबरि अछि - एहि बात लेल ई समारोह - अन्तर्राष्ट्रीय मैथिली सम्मेलन 'स्वत: प्रमाणम् परत: प्रमाणम्' बनि संसारक समक्ष एकटा अनुपम उदाहरण प्रस्तुत केलक। केकरो मातृभाषा पर कदापि कोनो एक जाति भले ओ कतबो उच्च-बौद्धिक स्तरक कियैक नहि मानल जाय तेकर निजी वा आरक्षित भाषा नहि बनि सकैत अछि ई बात काल्हिक मैथिलीभाषी स्रष्टाक सर्वजातीय महाकुम्भ द्वारा पुन: स्थापित भेल।
प्राज्ञ रमेश रंजन, प्रज्ञा परिषद् सदस्य, नेपाल संगीत तथा नाट्य प्रज्ञा प्रतिष्ठान, काठमांडु तथा सुप्रसिद्ध मैथिली गीतकार सियाराम झा सरस केर संयुक्त प्रमुख आतिथ्य तथा मैथिली सेवा समितिक अध्यक्षा डा. एस. एन. झा केर अध्यक्षता मे संपन्न एहि समारोहक प्रथम सत्र मे 'मैथिलीक वर्तमान अवस्था - राज्यक योगदान आ उपेक्षा' विषय पर केन्द्रित रहल। एहि सत्र मे लगभग ६५ वक्ता द्वारा विचार प्रस्तुति करैत ई स्पष्ट कैल गेल जे राज्य पर निर्भरता मैथिली भाषा लेल खतरनाक सिद्ध होयत, तैँ अखण्ड सनातनी सिद्धान्त अनुसार एहि भाषाकेँ सुरक्षित आ संवर्धित रखबाक लेल 'स्वयंसेवा आ स्वसंरक्षण'क सिद्धान्त मात्र कारगर होयत।
दोसर सत्र मे देश-विदेश सँ पधारल कविक सहभागिता संग मुदा समयक चाप मे कवि-गोष्ठी केर आयोजन कैल गेल छल। एहि सत्रक अध्यक्षता सहरसा सँ आयल मैथिली कवि शिरोमणि अरविन्द मिश्र निरज कएलनि आ हुनकहि सुपुत्री मैथिलीक सुप्रसिद्ध युवा-पीढीक कवियित्री श्वाती साकम्भरीक सुन्दर सनक प्रस्तुतिक संग शुरु भेल छल। सभ कविक सहभागिता करेबाक प्रयास करितो दरभंगा, सहरसा, काठमांडु आ राँचीक वरिष्ठ कवि लोकनिक प्रस्तुति नहि करायल जा सकल। युवा पीढी लेल खास प्राथमिकता देबाक आ सब केँ समेटबाक सिद्धान्त पर आयोजित एहि कार्यक्रम मे बेसी रास सहभागिता युवा-युवती केँ देल गेल। दरभंगा सँ आयल सुप्रसिद्ध हास्य कवि जय प्रकाश जनक द्वारा करीब ४ महत्त्वपूर्ण प्रस्तुति दैत उपस्थित दर्शक केँ बेर-बेर हँसबाक लेल मजबूर कैल गेल। ताहि समय कार्यक्रमक विशिष्ट अतिथि भारतीय राजदूतावासक विराटनगर कैम्प अफिसकेर प्रमुख श्री पी के चालिया कार्यक्रम मे उपस्थित भऽ चुकल छलाह, ओहो जनकक कविता सुनि भरपुर आनन्द उठौलनि। तहिना बहुभाषिक कवि-गोष्ठी सेहो नाममात्र लेल कैल जा सकल, जाहि मे एक नेपाली भाषाक कविता अनेको सम्मान सँ सम्मानित विभूति श्री सुमन पोखरेल द्वारा आ तहिना उर्दूक मशहूर शायर अलानीन मियाँ बेचैन केर गजल आ शेरो-शायरी उर्दू मे प्रस्तुत कैल गेल छल। भागलपुर आ पटना विश्वविद्यालयक संग मिथिला विश्वविद्यालय सँ शोधार्थी छात्र लोकनिक नीक उपस्थिति एहि सत्र मे देखल जा सकल। मिथिलाक वर्तमान समाजिक अवस्था आ इतिहासगानक अतिरिक्त क्रान्तिक आवाज सँ भरल रहल ई सत्र आ खास बात यैह जे अधिकतम उपस्थित कवि लोकनि केँ समेटल जा सकल छल।
पुन: तेसर सत्र मे मैथिली गजलक सुन्दर प्रस्तुति संग कार्यक्रमक प्रमुख अतिथि आ प्रसिद्ध गीतकार सियाराम झा सरस द्वारा कैल गेल छल। हिनक अतिरिक्त पवन नारायण, सुनील पवन, दिया चौधरी, प्रीति झा, धीरेन्द्र प्रेमर्षि, सुभाषचन्द्र झा, देवांशी चौधरी, भावना चौधरी, अम्बिका चौधरी तथा प्रवीण नारायण चौधरी द्वारा विभिन्न स्वादक मैथिली गीत प्रस्तुत कैल गेल। अन्तर्राष्ट्रीय मैथिली कवि सम्मेलन-२०१५ द्वारा घोषित सम्मान पत्र सहरसा मे पत्रकारिता करैत मैथिली भाषा ओ मिथिला संस्कृति प्रति समर्पित योगदान करनिहार कन्हैयाजी, कुमार आशीष आ सुभाषचंद्र झा केँ भारतीय राजदूतावास अधिकारी श्री पी के चालियाक हाथ सँ सम्मान देल गेल। एहि कार्यक्रम मे सहभागी लोकनि केँ प्रशस्ति पत्र प्रदान कैल गेल। एहि कार्यक्रमक मध्य मे मैथिली जिन्दाबाद डट कम - समाचार पोर्टलक उद्घाटन कैल गेल छल। तहिना मिथिला डायरेक्ट्री २०१५ केर विमोचन मंचासीन अतिथि लोकनि द्वारा कैल गेल छल। संगहि काञ्चीनाथ झा किरणकेँ समर्पित मिथिलाक्षर किरण फोन्ट्स केर विमोचन मैथिली फाउन्डेशनक संस्थापक कौशल कुमारक उपस्थिति मे रमेश रंजन व धीरेन्द्र प्रेमर्षि द्वारा कैल गेल छल।
दिल्ली सँ विशिष्ट अतिथि अमरनाथ झा, संजीव सिन्हा, विमलजी मिश्र, अखिलेश मिश्र, सुनील पवन - कानपुर सँ विशिष्ट अतिथि मिथिलाँचल महासभाक संस्थापक श्री रविनाथ मिश्र, अध्यक्ष अमित झा आ प्रवक्ता अनिल झा, सहरसा सँ शिक्षाविद् अभिमन्यु खाँ, समाजसेवी सुमन समाज, अभियानी अमित आनन्द, कुन्दन मिश्र, दिलीप कुमार चौधरी, आदि, सुपौल सँ विशिष्ट अतिथि तथा मैथिली कविता-कथा-नाटक केर सर्वविदित स्रष्टा अरविन्द कुमार ठाकुर, मधुबनी सँ सदरे आलम गौहर, दीपनारायण विद्यार्थी, दरभंगा सँ डा. मंजर सुलेमान, उदय शंकर मिश्र, राम कुमार, चन्द्रेश, परवा, बुढाभाइ आदि, पुर्णिया सँ गिरिन्द्रनाथ, चिन्मय ना. सिंह, अररिया सँ सुधीरनाथ मिश्र, कोलकाता सँ कवि-कथाकार-अभियानी उमाकान्त झा बक्शी आ अखिल भारतीय मिथिला पार्टीक महासचिव रत्नेश्वर झा, काठमांडु सँ आयोजनक प्रेरक-संरक्षक धीरेन्द्र प्रेमर्षि, लहान सँ अर्जुन प्रसाद गुप्ता 'दर्दीला', प्रिन्स कृष्णा सिंह, नारायण मधुशाला, राजविराज सँ कवियित्री साधना झा, विद्यानन्द बेदर्दी, निराजन झा, केशव कर्ण आ प्रा. अमरकान्त झा, जनकपुर सँ प्रेम नारायण झा, विराटनगर सँ वसुन्धरा झा आ अन्य कतेको गणमान्यक उपस्थिति रहल छल। तहिना विदेश सँ अनलाइन बिन्देश्वर ठाकुर, अब्दुल रज्जाक, अशरफ राइन, बेचन महतो, भोगेन्द्र राज साह 'विराज', मनोज साण्डिल्य आदिक उपस्थिति आ प्रस्तुति देल गेल छल। एहि कार्यक्रम केँ लाखों इन्टरनेट यूजर मैथिल घरे बैसल आनन्द लैत रहला आ फेसबुक द्वारा स्वस्फूर्त फोटो आ समाचार शेयर करबाक लाइन लागल रहल।
कार्यक्रमक समीक्षात्मक प्रस्तुति मे प्रमुख अतिथि सियाराम झा सरस तथा रमेश रंजन द्वय कहलनि जे कवि सम्मेलन मे प्रस्तोताक संख्या छाइनकय समावेश कैल जेबाक चाही, आ समस्त नव-पीढीक कवि-स्रष्टा लोकनि हेतु प्रशिक्षण-कार्यक्रमक संचालन सेहो हेबाक चाही। लेकिन उत्साहित युवाक हर डेग केँ हम बुजुर्ग पीढी प्रोत्साहित करैत कमी-कमजोरी केँ दूर करबाक लेल मार्गदर्शक केर भूमिका निर्वाह करी। कार्यक्रम मे नेपाली भाषाक प्राज्ञ दधिराज सुवेदी मैथिली भाषा एकमात्र संयुक्त आधार नेपाल आ भारत बीच रहबाक बात कहलनि। तहिना करुणा झा, स्वागताध्यक्ष अपन छोट स्वागत मन्तव्य मे दहेज मुक्त मिथिला नित्य छोट-छोट डेग उठबैत आबि रहबाक भावना रखैत आगन्तुक अतिथि लोकनिक भव्यापूर्ण स्वागत केलनि। कार्यक्रमक संचालन किसलय कृष्ण ओ कार्यक्रम संयोजक प्रवीण नारायण चौधरी संयुक्त रूपे केलनि। बेसी सँ बेसी वक्ता-कवि आदिक सहभागिता करबितो कतेको नामी-गिरामी आ आवश्यक प्रस्तुति छूटि जेबाक त्रुटि सेहो भेल, जेकरा भविष्य मे क्रमश: सुधारोन्मुख बनेबाक बात आयोजक दहेज मुक्त मिथिलाक समस्त सदस्य स्वीकार केलनि
विराटनगर,
प्रवीण नारायण चौधरी


text:
अररिया: अररिया-पूर्णिया फोरलेन पर महलगांव व जलालगढ़ थाना केँ सीमा पर स्थित करियात पुलिस कैंप केर नजदीक गुरु दिनक दोपहर ट्रक आओर स्कूल बसक टक्कर में 20 गो सs बेसी बच्चाक घायल हेवाक जानकारी भेटल अछि। ओहि बस पर लगभग 35टा बच्चा सवार छलैथ। किछु बच्चा केँ अररिया केर जोकीहाट प्रखंडक मटियारी में आइन कँ बच्चा के अभिभावक सब इलाज करबे लैथ। ज्यादा घायल भेल बच्चा सबके इलाजक लेल जलालगढ़ आओर पूर्णिया भेजल गेल अछि।घटना सँ आक्रोशित भेल ग्रामीण सब किछू समयक लेल सड़क जाम कँ यातायात सबके बाधित क देलक। एही घटनाक सूचना मिलला पर अररिया एसडीपीओ केडी सिंह मौका पर पहुंचक प्रदर्शनकारी सबके समझा-बुझाक जाम हटवा देलक। हादसाक शिकार भेल बस पूर्णिया जिलाक जलालगढ़ प्रखंड मुख्यालय स्थित ब्रज पब्लिक स्कूल केँ अछि, जे बच्चा सबके छुट्टी भेलाक बाद घर पहुंचेबाक लेल जा रहल छल।
#ट्रक -बस टक्कर #अररिया # मैथिली समाचार


text:
नवका- पुरनका लेख सर्च करु...
लकीर सं किछ अलग
आब समय आबि गेल अछि जे बनल बनाएल लकीर सं कनि हटि के चलय पड़त. कनि हटि के चलि... नव -नव प्रयोग करि. नव-नव रास्ता निकालि छिपल खजाना के खोजय पड़त. अखन तक आबि रहल परम्परा के तोड़ि एकटा नव पहचान बनाबय पड़त. आओर जे किछ नव करैत छथि बाजार में... दुनिया में हुनके धाक चलय छै. एकरा लेल अहां टाटा... बिरला ... अंबानी सं लsक बयानी तक के उदाहरण लs सकय छी. अगर लीक पर चलब तs ओतय पहुंचब जतय दोसर पहुंचल छै. लीक सं हटि कs किछ नव कय सकय छी...अपन अलग पहचान बना सकय छी. चाहे उ एयरटेल के मित्तल जी होताह आ पीवीआरक अजय बिजली या मशहूर बिल्डर हीरानंदानी . ई सभ लोकनि किछ अलग कएला के बादे आई एहि पॉजिशन पर छथिन्ह. बिना जोखिम लेने काज नहिं चलत. किछ अलग करय के आनंदे किछ आओऱ छै. हमर गाम के एकटा लड़का दिल्ली में बहुत दिन एम्हर-ओम्हर कइटा काज कएला. मन नहिं लगलन्हि. आखिर ओ कंपनी सभ में सिक्योरिटी देबय के काज शुरू कएलाह. आई हुनकर दिल्ली एनसीआर में सैकड़ों गार्ड कइटा कंपनी... होटल... मॉल में लागल अछि. लाखों रुपया के कारोबार कs रहल छथिन्ह. जोखिम केर संग- संग किछ संतोष... सब्र सेहो राखय पड़य छै. कनि नुकसान सं हारि कs अगर बैसि गेलहुं तs काज नहिं चलत. उठु आओर चलि पडु.
एहने एकटा कहानी छन्हि अंकुर वैद ... सौरभ शाह आओर मिशल रहेजा के. एक दिन ई तीनु दोस्त पब में बैसल छलाह कि देखय छथिन्ह कइटा एहन लोक छथिन्ह जे खूब पी लेने छथिन्ह आओर हुनका घर लs जाय वाला कोनो लोक नहिं छनि. एहन कइ बेर होय छै. भs सकय अ अहां सभ के सेहो कई बेर एहन दृश्य देखय के लेल मिलल होयत मुदा ई तीनु दोस्त ओहि दिन फैसला कएला जे एकटा एहन सर्विस शुरू कएल जाय जाहि में पब में एकसरे बैसल लोक के... पी कs बहैक गेल लोक के... आ ओहन लोक जे बैसि पी लेला के बाद गाड़ी नहिं चला सकय छथि हुनका घर तक पहुंचाबय के काज करल जाय. आई हिनकर धंधा हिट छनि.
आई सं बीस साल पहिने दरभंगा में एकटा सर्विस शुरू भेल छल गैस घर पहुंचाबय के... बिल जमा करय के. ओहि टाइम में गैस के बड़ किल्लत रहय छल आओर गैस के लेल कई बेर दौड़य पड़ैत छल. एहि में सर्विस वाला के निश्चित रकम दs देला पर ओ गैस के बुकिंग करानाय सं लs कs गैस के घर तक पहुंचाबय के काज करैत छल. आई -काल्हि की हाल छै नहिं मालूम मुदा ई दिल्ली- मुम्बई जैसन शहर में काफी चलि रहल छै. मेट्रो शहर में इजी बिल के नाम सं कई दोकान पर बिल जमा होइ छै.
एकटा उदाहरण मधुबनी जिला के अछि. एहि ठाम के एकटा राय जी मुम्बई गेलाह काज के तलाश में. मुदा काज में बड़ दिक्कत देखि ओ फिल्मी दुनिया में... फिल्म सिटी में निर्माता... निर्देशक... फाइनैंशर सभ के सामान पहुंचाबय के काज शुरू कs देलाह. हर फिल्म के लेल ऑडियो... लाइटिंग... घोड़ा गाड़ी सं लs कs खाना पीना तक सप्लाई करय पड़य छै. ओ धीरे-धीरे एहि में हाथ जमाबैत गेलाह आई हुनकर धंधा खूब चमैक रहैल छनि.
आई काल्हि आईटी... बैंकिंग... बीमा... पर्यटन... रिटेल सर्विस... आउटसोर्सिंग... मीडिया... डिजाइनिंग... फैशन. आओर स्वास्थ्य क्षेत्र सं जुड़ल काज में अपन पैठ बना सकय छी. आबय वाला दिन एहि सभ के रहत. एहि सभ में किछ नव प्रयोग कs... नव चीज ला मार्केट पर पकड़ बना सकय छी. शुरू में कनि दिक्कत परेशानी जरूर होयत मुदा हिम्मत सं काज लैत आगां बढैत रहब त रास्ता खुद ब खुद बनैत जाएत. अपन आस पास नजर दौड़यला पर एहि तरहक हजारों अवसर देखाय पड़त. जरूरत छै तs ओकरा पहचानि... ओकरा पकड़ि पूरा उत्साह... उमंग...जोश के संग काज शुरू करय केर. सभसं बड़का जरूरत छै खुद पर विश्वास ...भरोसा होबाक चाही जे हम ई काज कs सकय छी. हम एहि काज में सफल होयब आओर छोट छिन परेशानी सं हताश नहिं होयब. तs सरकारी नौकरी सं अलग किछ करय लेल आई ए सं जुटि जाउ.
1 टिप्पणी:


text:
सच होबए जा रहल अछि सीएम नीतीशक सपना
दरभंगा । राज्य आ राज्यक बाहर किछु अन्य जिला सभ मे सरकारी आउटलेट पर नवंबर मास सं तरकारी भेटब शुरू भ जायत। एहि योजना पर काम करबा लेल जल्द टीमक गठन कयल जायत। सरकार सुधा दूध जकां तरकारिए टा नहि जमा करत अपितु बड़का बड़का शहर मे सरकार दुकान खोलि क एकरा बेचबो करत। जानकारी अनुसार एहि पूरा प्रोजेक्ट पर 487 करोड़ खर्च होयत। चालू वित्तीय वर्ष मे एकरा लेल सहकारिता विभाग अपना बजट मे 50 करोड़क प्रावधान केलक अछि।
राज्य सरकार सब्जी उत्पादन केनिहार किसान सभक सुविधा कें ध्यान मे राखि सहकारी समितिक गठन क रहल अछि। प्रखंड सं ल क जिला स्तर पर समिति आ राज्य स्तर पर सब्जी उत्पादक सभक फेडरेशन बनाओल जायत। पायलट प्रोजेक्ट के तहत राज्यक पांच टा जिला पटना, बेगूसराय, नालंदा, वैशाली आ समस्तीपुर मे एहि योजना पर काज शुरू भ गेल अछि। एहि जिला सभ मे एखन धरि 97 ब्लाक मे सं 83 गोट मे समिति गठित भ चुकल अछि।
एहि मामला मे जानकारी दैत बिहार सरकारक सहकारिता मंत्र राण रंधीन सिंह कहलनि जे बिहार तरकारी उत्पादन मे एखन तेसर स्थान पर अछि। नीतीश सरकार पहिल स्थान पर एबा लेल प्रयास क रहल अछि। जगह जगह सहकारी समिति आ फेडरेशनक गठन कयल जा रहल अछि। एहि योजनाक माध्यमे किसान सभसं तरकारी किनल जायत आ ओकरा बेचल जायत।
नीतीश सरकार क रहल अछि जोर शोर सं तैयारी
एहि प्रोजेक्ट के सफल बनेबा लेल नीतीश सरकार जोर शोर सं काज क रहल अछि। कहल जा रहल अछि तरकारी कें ताजा रखबा लेल जगह जगह कोल्ड स्टोरेज सेहो बनाओल जायत। हाट बजारक निर्माण कयल जायत। जाहि सं तरकारी कें आसानी सं नीक दाम पर बेचल जा सकय। एहि लेल सरकारी स्तर पर ठाम ठाम आउटलेट खोलल जायत। जाहि पांच जिला मे ई प्रोजेक्ट शुरू भ रहल अछि ओहि सभ स्थान पर तं तरकारी बेचले जायत एकरा अतिरिक्त राजधानी पटना सहित गया, भागलपुर, दरभंगा, मुजफ्फरपुर आ अन्य जिला सभ मे सेहो एकरा बेचबा लेल आउटलेट खोलल जायत। एकरा अतिरिक्त दिल्ली, बेंगलुरु सहित अन्य प्रमुख शहर सभमे सेहो सरकारी स्तर पर दुकान खोलल जायत।


text:
अमित शाह बिहार मे करता डिजिटल रैली, तेजस्वी कहलनि- चुनावक चिंता, गरीबक नै –...
केंद्रीय गृह मंत्री अमित शाह अहि साल कें अंत मे प्रस्तावित बिहार विधानसभा चुनावक शंखनाद 9 जून कें बिहार मे डिजिटल रैलीक संग करता. विपक्षी दल आरजेडी शाह केर रैली पर सवाल उठोलनि अछि.
पटना केर महावीर मंदिर मे बजरंग बली कें दर्शन लेल करय पड़त ऑनलाइन बुकिंग
केंद्रीय गृह मंत्रालय कें गाइडलाइंस कें मुताबिक बिहार कें लगभग 4500 धार्मिक स्थल 8 जून सं फेर शुरू होयत. 8 जून कें जखन धार्मिक स्थल खुलत त' भक्त कें बीच सामाजिक दूरी कें नियम केर कोन तरीका सं पालन कराओल जाय, एकरा ल' अखन तैयारी शुरू को देल गेल अछि.
Bihar Unlock 1: बिहार मे आइ सं चला लागल यात्री बस, वाहन केर भाड़ा...
लॉकडाउन कें कारण बिहार मे दू महीना सं बंद बस केर परिचालन सोमवार सं शुरू भ' गेल अछि। केंद्र सरकार कें अनलॉक-1 कें दिशा-निर्देशक बाद क्राइसिस मैंनेजमेंट ग्रुप केर बैठक मे रैबदिन एकर निर्णय लेल गेल।
बिहार मे 15 जून तक लागू भेल लॉकडाउन 5 केर प्रावधान, आउ जनैत छी...
केंद्रीय गृह मंत्रालय द्वारा लॉकडाउन 5.0 कें नव गाइडलाइन जारी को देल गेल अछि। एकर प्रावधान देश मे एक जून सं लागू भ' रहल अछि, बिहार मे अलगा 15 जून तक कोनो राहत मिलइत नै देखा रहल अछि। राज्य मे लॉकडाउन 5.0 ( Lockdown 5.0) कें तहत 15 जून तक लाकडाउन 4.0 केर प्रावधान लागू रहत।
बिहार मे मक्का केर फसल कें लेल अमेरिकन कीट बनल कोरोना, बर्बादी देखि कनला...
किसान अखन किछू दिन सं टिड्डी केर प्रकोप सं आंशकित छला। यूपी मे टिड्डि कें हमला सं बिहारक किसान अलर्ट भ'...
79 ट्रेन सं आइ 1 लाख 25 हजार मजदूर पहुंचता बिहार, महाराष्ट्र सं सबसा...
लॉकडाउन 4 मे दूसर राज्य सं प्रवासी मजदूर लगातार बिहार आबि रहल अछि. प्रवासी मजदूर कें ल' 79 ट्रेन बिहार (Bihar...
बिहार मे ट्रेन आ विमान सेवा शुरू भेला बाद,आब बस चलेबाक तैयारी! -Bus Service...
ट्रेन आ हवाई सेवा शुरू भेलाक बाद आब बिहार सरकार जल्दी सं बस सेवा सेहो शुरु करबाक तैयारी को रहल अछि.
Bihar Lockdown 4.0: पटना एयरपोर्ट सं रोजाना फ्लाइट, आउ जनैत छी शेड्यूल आ एडवाइजरी
लॉकडाउन कें दौरान बिहार सहित देश भरि मे जगह-जगह फंसल लोक कें लेल ई बड़का समाचार अछि। पटना एयरपोर्ट पर 25 मई सं विमान केर परिचालन शुरू भो गेल अछि।
मधुबनी जिला कें 21 मे सं 18 प्रखंड मे पहुँचल कोरोना – Madhubani Coronavirus
जिला कें अधिकतर प्रखंड कोरोनाक चपेट मे आबि गेल अछि। लौकही प्रखंड मे कोरोनाक चाइरटा नबका मामला सामने आयल अछि।
लॉकडाउन आ मौसम मारि, महिला सब लिखलनि कृषि क्रांतिक नवगाथा
एक तरफ लॉकडाउन मे मजदूरक कमी, उपर सं बेमौसम आंधी-पानी आ ओलाव़ृष्टि केर समस्या। अहि दोहरा मारि सं पूरा राज्य मे किसान परेशान अछि, परन्तु मधुबनी जिला कें खजौली प्रखंड मे एहन किछु नै छै।
शिक्षा कें ल’ सीएम नीतीश केलनि बड़का फैसला, पहिल कक्षा सं पांचम तक किताब...
बिहार मे पढ़ाइ कें ल' सीएम नीतीश कुमार बरका फैसला लेलनि अछि। ओ कक्षा पहिल सं पांचम तक किताब कें ऑनलाइन करबा लेल कहलनि।
BSEB 10th Result: आइ आबि सकैछ बिहार बोर्डक 10मा के रिजल्ट, मोबाइल पर रिजल्ट...
Bihar Board 10th Result 2020: बिहार स्कूल एग्जामिनेशन बोर्ड, बीएसईबी (Bihar School Examination Board, BSEB) 10माके रिजल्ट आबि सकैछ. बता दी जे...


text:
शुरु करैत छी एकटा सुन्दर सनक जगदम्बाक प्रार्थना सँ:
– मयंक मिश्र, पोखरौनी, मधुबनी द्वारा फेसबुक मार्फत पूर्व मे देल गेल ई सुन्दर भजन:
हे जगदम्ब जगत् माँ काली, प्रथम प्रणाम करै छी हे!
प्रथम प्रणाम करै छी हे मैया प्रथम प्रणाम करै छी हे!
हे जगदम्ब जगत् माँ काली…
सुनलौं कतेक अधम के मैया, मनवाँछित फल दै छी हे! -२
हे जगदम्ब जगत् माँ काली….
नोर बटोरि अहाँ लय मैया, मोतीक माल गुथै छी हे! – २
हे जगदम्ब जगत् माँ काली…
कलियुग घोर आब बीति रहल अछि – अहाँ बनलौं शमशानी हे!-२
हे जगदम्ब जगत् माँ काली….
(मयंक द्वारा देल मूल अंश में आगू किछु पाँति हम जोड़य चाहब।)
जन्म देलहुँ आब पोषि बनेलहुँ, अर्थ प्रेरणा भीख दियऽ!
कर्म करैते जन-जन हित करि, आशीष उपमा लिख दियऽ!
हे जगदम्ब जगत् माँ जननी… प्रथम प्रणाम करै छी हे!
चारु कात अछि शत्रुक ताण्डव, मन दस दिशि फिरय अछि हे!
शरण राखि माँ ज्ञान सँ भरि दी, निश्छल अचल भक्ति दी हे!
हे जगदम्ब जगत् माँ जननी… प्रथम प्रणाम करै छी हे!
समग्र संसार के हित हेतु हमर जीवन समर्पित हो, कारण विश्वरूपिणी माँ, हम एहि संसारके हर रूपमें केवल आ केवल अहींक माया दर्शन करैत छी आ माया आन के सिवा अहाँके। जय माँ!
गीता सन्दर्भ: भक्ति साधना
अभ्यासेऽप्यसमर्थोसि मत्कर्मपरमो भव॥
मदर्थमपि कर्माणि कुर्वन्सिद्धिमवाप्स्यसि॥१२-१०॥
अभ्यासे (In) Abhyasa अपि also असमर्थ: unable to practise असि (if) thou art मत्कर्मपरम: intent on doing actions for My sake भव be thou मदर्थम् for My sake कर्माणि actions कुर्वन् by doing अपि even सिद्धिम् perfection अवाप्स्यसि thou shalt attain.
If also thou art unable to practise Abhyasa, be thou intent on doing actions for My sake. Even by doing actions for My sake, thou shalt attain perfection.
अध्याय १२ यानि भक्ति-मार्ग केर व्याख्या करैत प्रभुजी शरणागत शिष्य अर्जुन केँ सुझाव आ बुझाव सँ भरल विभिन्न बात कहैत, अपन विशाल विराट रूप केर दर्शन उपरान्त अर्जुनक प्रार्थना सुनलाक बाद आब कि सब कोना-कोना कैल जाय कहैत स्वयं केँ सदिखन शरणागतवत्सल स्वामी यानि स्वयं परमात्मा कृष्ण प्रति चित्तकेँ स्थिर करबाक लेल कहलनि, जँ चित्त-स्थिर मे समस्या हो तऽ एहि लेल अभ्यास-योग यानि चित्त केर अनुरागी विषय सँ बेर-बेर हँटबैत प्रभुजी मे समर्पित करबाक उपक्रम करैत चित्त केँ स्थिर करबाक सीख देलनि। आ तदोपरान्त वर्तमान रहस्योद्घाटन कैल जा रहल अछि:
“यदि अहाँ अभ्यास करबा योग्य सेहो नहि होइ, तखन बस हमरा खातिर कर्म करू। मात्र हमरे खातिर कर्म केला सँ सेहो अहाँ पूर्णता प्राप्त करब।” – श्रीकृष्ण – गीता अध्याय १२ केर श्लोक १० मे।
हरि: हर:!!


text:
झा चन्दन – मिथिलाक एकमात्र कार्टूनिस्ट आ मैथिली जिन्दाबाद केर संपादक (खेल, आइटी, मनोरंजन समाचार) केर एक सदाबहार कृति “कार्टून” सहित अहाँ सब लेल मैथिली जिन्दाबाद केर तरफ सँ शुभकामना संदेशः
अपने सब केँ ‘जूड़ शीतल’ केर हार्दिक बधाई!!
भोरे-भोर भिनसरबाक समय मे माँ आ बाबी लोकनि जखन माथ पर ठंढा-ठंढा जल दैत रहथिन्ह, त’ हम चहाकय उठि जैत छलहुँ आ’ पता लागि जाएत छल जे आइ ‘सिरुआ’ और “जूड़-शीतल” छियैक।
हमरा ओही ठाम एहि पाबनि केर ‘टटका-बसिया’ पाबनि सेहो कहल जाएत छैक।
असल मे बात ई जे टटका मे गरम-गरम दैलपूरी आर बसिया मे ‘बाइस बरी-भात’ खेबाक प्रचलन-परंपराक ई पाबनि थीक। एही पाबनि मे मात्र धिया पुता टा नहि, गाछ-वृक्ष केँ सेहो जुराएल जाएत अछि। घरक कोन्टा आ मोख सब केँ सेहो बाइस-बरीभातक भोग लगाओल जाएत अछि।
हमरा सब केँ एखनो धरि याद अछि जे केना सब गोटे मिलीजुलि आमक गाछी जाएत छलहुँ ओतय गाछ सबकेँ जुरेबाक लेल। सुखद आश्चर्य होएत अछि जे अप्पन समाज पर्यावरण केर प्रति कतेक जागरूक छल जे एहेन महत्वपूर्ण परंपरा केँ अदौकाल सँ निर्वाह करैत आबि रहल अछि। आजुक आधुनिक युग मे वैज्ञानिक एहि लेल चिन्ता व्यक्त करैत अछि जे ग्लोबल वार्मिंग आ बढैत औद्योगिकरण सँ प्रदूषण बढिकय मानव जीवन लेल खतराक घंटी बजा रहल अछि, एहि सब सँ बचबाक लेल वनरोपण, वन-संरक्षण आदि करैत मानव जीवन केर रक्षा कैल जा सकैत अछि, नहि तऽ पिघलैत ग्लेशियर सँ नहि जानि कखन जल-प्रलय मचत, आ कि भूकंप सँ धरती दहैल जायत, आ कि भीषण गर्मीक चपेट मे मानव सभ्यता पड़ि जायत…. पानि-पानि कय प्राणी सब विलैक उठत… प्राकृतिक आपदा कोनो रूप मे महाप्रलयंकारी साबित होयत। मुदा गर्व अछि जे हम मैथिल केर संस्कार मे पर्यावरण केर सुरक्षा प्रति सजगता अपन पाबनिक माध्यम सँ सेहो रहल अछि। कतेक संपन्न संस्कृति अछि हमर सच मे!
कतेको गाम मे आजुक दिन शिकार खेलबाक लेल सेहो लोक सब गाछी वा वन-जंगल दिस जाएत अछि। जंगली जीव जे मांसाहारी लेल खेबा योग्य मानल जाएत अछि तेकर शिकार करब आजुक विशेष परंपरा मानल जाएत अछि। कहल जाएत अछि जे नहि किछु तऽ एकटा खिखिरोक शिकार करू! नर्हिया, खरिया आदि तऽ खाद्य भेल, अखाद्य जंगली जीव केँ सेहो मारबाक काज मात्र आजुक दिन मानव समाज मिथिला मे करैत अछि। एकरो एकटा सकारात्मक संदेश जाएछ जे जंगली प्राणीक प्रकोप सँ बचबाक लेल ओकरा सबकेँ त्रसित करबाक आवश्यकता अछि। हलाँकि ई प्रथा आइ-काल्हि न्यून किंवा लुप्तप्राय होमय लागल अछि, कारण आब जंगल सेहो नहि भेटैत अछि आ नहिये जंगली जानवरक ओहेन प्रकोप।
औझका दिन धूरखेल लेल सेहो प्रसिद्ध अछि। माटि आ पानि – बाँसक फूचकारी बनबैत लोक खूब थाल-माटि-पानि सब खेलाएत अछि। संभवतः भीषण गर्मीक असैर संग अपना केँ रीतबाक संकेत थीक ई धूरखेल। जहिना होली मे रंग-अबीर तहिना जूड़ शीतल मे धूरखेल!
एहि दिवस केँ मैथिलक नव वर्ष सेहो मानल जाएत अछि। विक्रम संवत केर हिसाब सँ सेहो नव वर्ष आरम्भ होयबाक यैह दिवस थीक। आजुक दिनक आध्यात्मिक महत्व सँ आइयो मिथिलावासी सुपरिचित रहैथ, यैह संदेशक संग हमर एक कार्टून अहाँ सब केँ समर्पित अछि। अपन सुझाव सब पठबैत रही। एक बेर फेर सँ शुभकामना!!


text:
विचार
– प्रवीण नारायण चौधरी
पारिवारिक कलह सँ बचबाक विवेक
कतेक बेर देखल गेलैक अछि जे दहेज दय कय विवाह भेल कनियाँ अपन सासु-ससुर सँ एहि बात लेल घोर घृणा आ विद्रोह बाद मे करैत छथिन, सासु किछु बजली कि टप् दय जवाब दय देल करैत छथिन पुतोहु जे कोनो हमर माय-बाप मंगनी मे हिनका घर विदाई कयलखिन अछि… आदि। आर, एहि तरहें सासुर परिवार मे पति के सिवाय ओ कनियाँ केकरो ठीक सँ मान-सम्मान नहि दय अपनहि मर्जीक मलकाइन बनल रहैत छथिन। परिवार मे मधुर सम्बन्ध आ सौहार्द्रताक बदला खटास आ तनाव-विवाद सब अक्सर होइते रहैत छैक।
फेर ईहो देखल गेलैक अछि जे यदि सासु-ससुर वा सासुर परिवार द्वारा दहेज नहियो लेल गेलैक तैयो कनियाँ अपन माय-बापक पक्ष धरि सासुर मे यदा-कदा बखेड़ा ठाढ़ कय देल करैत छथिन। समूह के एक सदस्य कृष्ण कान्त झा एहि पर अपन एकटा पोस्ट सेहो कयलनि अछि जे दहेजक एक नया पैसा तक नहि लेल गेल कनियाँ मे सेहो एटीच्यूड देखल गेल अछि त फेर लोक दहेज कियैक नहि लियए, किछु एहने विन्दु सब रखने छलखिन। हमहूँ कय टा दहेज मुक्त विवाह भेल कनियाँ केँ नैहर सँ बेस अटैच्ड रहैत सासुर परिवार मे रंग-बिरंगी बात करैत देखने छियनि। लेकिन से स्वाभाविक सत्य बुझैत रहलियैक, दहेज लेनदेन अथवा दहेजमुक्त विवाह भेल ताहि बातक त असर बिल्कुले नहि रहैत छैक, तखन बात एकतरफा नहि रहि दूतरफा रहल करैत छैक। कियो जँ कनियाँक नैहरा के बारे मे कनिको टा बात बाजल कि ओकरा ओ लपैक कय रुसनाय-फुलनाय आ पतिक संग सासुर सँ दूर नितान्त असगर मे परिवार निर्माण कार्य मे लागि गेनाय अपन सार्वभौम अधिकार बुझैत छथिन। एक हद तक आजुक समय मे ई जायजो छैक। सासु-ससुर केँ सेहो अपन प्राणक रक्षा करबाक होइन त कबाहैट सँ दूर रहबाक चाही। बेसी इन्टरफेयर करब घातक होइत छैक। बेटा सेहो हाथ सँ निकलि जेतनि, धरि कनियाँ मे मोरब्बत ताकब संभव नहि हेतनि।
उपरोक्त दुनू बात नकारात्मक पक्ष देखबैत अछि। सकारात्मक पक्ष सेहो अनेक छैक – नव कनियाँ बनि कियो सासुर एलीह, दहेजक लेनदेन भेल वा नहि से गार्जियन सब बुझथि… नव कनियाँ अपन कर्तव्य नीक सँ बुझि एतेक नीक सँ अपन पति आ परिवार केर हरेक सम्बन्ध प्रति सम्मान के भाव रखैत मधुर व्यवहार करैत छथि जे सभक दिल जीत लैत छथि आ महारानी बनिकय सुखद दाम्पत्य व पारिवारिक जीवन जियैत छथि, न अपना कोनो टेन्सन आ न परिवारे के। कतेको पुतोहु अपन सासु-ससुर सँ दूरो छथि त दू टा नीक बोले-वचन सँ अपन भूमिका नीक बनेने रहैत छथि। परिवारक महत्व बुझनिहाइर सब कनियाँ आ सब सम्बन्धी सेहो हरेक परिस्थिति मे सन्तुलन बनेबाक काज कयल करैत छथि।
ई बात तय छैक जे आगू भऽ कय अहाँ केकरो दुःख देबैक त पाछू सँ ओ अहाँ पर फुफकार छोड़त, काटय के कोशिश करत। जेना कोनो विषधर साँप! ओ अपने अपन बिल सँ नहि निकलैत अछि एहि डर सँ जे हमरा जहाँ कियो देखत त मारि देत… तथापि जीवन भेटल छैक त भोजनो के जोगार लेल बाहर त यदाकदा निकलहे पड़तैक, से जखन ओ निकलबाक सोच बनबैत अछि त पहिनहि निर्णय कय केँ जे जँ दुश्मन भेट गेल त फेर वैह कि हमहीं! बिल्कुल आजुक परिवेश मे यूनिट फेमिली मे रहनिहाइर सासु-ससुर या परिवार द्वारा अपन सन्तान केँ कर्तव्यनिष्ठ बनबाक कम आ ‘विषधर’ समान दुश्मन सँ निबटबाक प्रशिक्षण देल जेबाक कारण कतेको कनियाँ या वर – अपन गलत शिक्षा आ संस्कारक कारण अपने सँ अपनहि जीवन केँ विनाशक पथ पर अग्रसर कय लेल करैत छथि।
हमरा सामने मे एहनो-एहनो उदाहरण सब अछि जे बेटी यदि भला लोक छथिन तैयो नैहराक लोक हुनका जबरदस्ती – “तूँ बौआ बजय नहि छँ, तूँ जरूर समस्या मे छँ, कह न ईंट सऽ ईंट बजा देबउ तोहर सासुर मे…” आदि तरहक भाषा सेहो प्रयोग करैत छथिन। “गय, तोहर सासुरवला कि बाजत… ओ चौधरी…. फेसबुक पर रामायण करैत छथि तय स बड़का लोक नहि भ जेता… तूँ अपन शान मे रहल कर…. चौधरी के होइत छथि तोहर मामिला मे बाजयवला?” आब चौधरी अपन प्रतिष्ठा बचेता या पर-पंचायती मे पड़िकय यैह सब तरहक उपमा सुनता? हम एहि तरहक उपमादि सँ दु-चारि होइते रहैत छी। अपन अन्तरात्मा सँ बात करैत रिटालियेट करबाक बदला हुनका अन्तर्ज्ञान भेटनि से कामना कय लेल करैत छी।
कहबाक यैह अछि जे मांगिकय कोनो वस्तु लेबाक जिद्द पकड़क, शर्त बान्हब, लोभ मे फँसब… ई सब जे दहेज छैक ओ घातक त छहिये… मुदा अहु सँ पैघ घातक छैक गलत शिक्षा, विषालू व्यवहार, घातक मानसिकता आ कुसंस्कार। परिवारक महत्व नहि बुझब, जे मन मे आओत से करब…. एहि तरहक अराजक व्यवहार सँ अहाँ अपन नुकसान बेसी कय लैत छी से बाद मे बुझय मे आओत। आइ जे क्षणभंगुरता आबि गेल छैक लोकक जीवन मे से सबटा एहि तरहक ऐकिक परिवार मे सीमित कय संयुक्त परिवार आ सभक प्रति हमर कि दायित्व अछि से बुझय मे चूक करबाक कारण। त, हम सब त नीक समाज निर्माण लेल प्रयास मे छी। कखनहुँ हरमूठ नहि बनू। समाधान शान्ति सँ भेटैत छैक, हल्ला-गुल्ला आ गलत आकलन-व्यकलन सँ कथमपि नहि। हमेशा विवेक सँ काज लेल करू। जानवर वला बुद्धि कतहु पटैक देत। सावधान।


text:
सहरसा, मार्च १०, २०१६. मैथिली जिन्दाबाद!!
साभार रूपेश त्योथ, संपादक, मिथिमिडिया एकटा दुखद समाचार अछि जे काल्हि बुध दिन ९ मार्च, २०१६ केँ सुप्रसिद्ध स्रष्टा स्व. प्रबोध नारायण सिंह केर धर्मपत्नी श्रीमती अणिमा सिंह ९३म वर्षक आयू मे गोलोकवासी बनि गेलीह।
विदित हो जे अणिमा सिंह एहि वयोवृद्ध अवस्था मे रहितो मैथिली मासिक ‘मिथिला दर्शन’ केर प्रकाशन पूर्व ओकर प्रूफ देखब नहि बिसरैत छलीह। स्व. प्रबोध बाबु द्वारा स्थापित मिथिला दर्शन एकमात्र मैथिली मासिक अछि जे निरंतर प्रकाशित होएत आबि रहल अछि। संगहि स्व. प्रबोध बाबु केर स्मृति मे प्रबोध साहित्य सम्मान जाहि मे नगदी एक लाख टाकाक संग प्रशस्ति पत्र आर स्मृति चिह्न प्रत्येक वर्ष कोनो एक मैथिल स्रष्टा केँ हुनक आजीवन योगदान वास्ते देल जाएछ, वर्ष २०१६ केर उपरोक्त सम्मान केदारनाथ चौधरी केँ देल गेलनि अछि जे हालहि सम्पन्न मैथिली लिटरेचर फेस्टिवल पटना मे हस्तान्तरित कैल गेल छल।
श्रीमती अणिमा सिंह केर ई तस्वीर हुनक सुपुत्र डा. उदय नारायण सिंह ‘नचिकेता’ केर फेसबुक सँ साभार लेल गेल अछि, एहि तस्वीर केर पृष्ठभूमि मे स्वयं डा. नचिकेता लिखैत छथि, “विरल चित्र मे सं एक – स्वर्गत प्रबोध बाबूक मातृदेवी श्रीमती जया सिंह आ’ पत्नी श्रीमती अणिमा सिंह दुनू गोटे हमर बालक डाक्टर राजर्षि सिंह (जे एखन ३१ वर्षक भेल छथि) केर संग – कतेको गोटे एहने अणिमा-जी कें देखने हेताह – एखन ९२ वर्षक छथि, एखनहु ‘मिथिला दर्शन’क सभटा अंकक प्रूफ देखैत छथि”। मैथिली जिन्दाबाद एहेन महात्मा नारी आ संपूर्ण परिवार केँ बेर-बेर नमन संग पुण्यात्मा अणिमाजी केँ श्रद्धाञ्जलि अर्पित करैत अछि।
मिथिमिडियाक संपादक एवं युवा कवि – लेखक रूपेश त्योथ ई सूचना दैत कहैत छथि, “आइ मैथिली नोरे-झोरे अछि. ‘मिथिला दर्शन’क प्रतिष्ठाता संपादक डॉ. अणिमा सिंह परलोक गमन क’ गेलीह. 92 बरखक अवस्था मे दिनक 10.40 बजे निज आवास पर चिरनिंद्रा मे चल गेलीह. हिनक निधन सं मैथिलीनेही लोकनि मर्माहत छथि.”
तहिना हुनकहि देल एहि सूचना पर मैथिली-मिथिलाक लगभग सब जानल-मानल चेहरा सब अपन-अपन श्रद्धाञ्जलि अर्पण कएने छथि। निलेश दीपक, पूनम मिश्र, दया नाथ झा, अमर नाथ झा, विद्यानंद झा, राम भरोस कापड़ि ‘भ्रमर’, प्रदीप बिहारी, धीरेन्द्र प्रेमर्षि, अनमोल झा, नारायण झा आदि अपन विभिन्न स्मृतिक संग विदुषी अणिमा सिंह केँ श्रद्धाञ्जलि सुमन अर्पित केने छथि।
धीरेन्द्र प्रेमर्षि हुनका स्मृति मे एना अनैत कहैत छथि, “मिथिला दर्शनमे भूमिकाक अतिरिक्त सेहो मैथिली साहित्यक श्रीवृद्धिमे डा. अणिमा सिंहक महत्त्वपूर्ण भूमिका रहलनि अछि। हुनक मैथिली लोकगीतसङ्ग्रह एक विशिष्ट सामग्रीक रूपमे हमरासभकेँ प्राप्त अछि। हुनका प्रति हार्दिक श्रद्धाञ्जलि अर्पित।”
मैथिली भाषा ओ साहित्य लेल एकटा अविस्मरणीय योगदान देनिहारि लिजेन्ड आब नहि रहलीह – हुनका फेर सँ श्रद्धाञ्जलि आ एहि रिक्त स्थान केँ पूर्ति करबाक लेल पुनः केओ सर्जक ठाढ होएथ ताहि लेल ‘मैथिली’ सँ प्रार्थना!!


text:
१४ जनवरी २०२०। मैथिली जिन्दाबाद!!
अखिल भारतीय मिथिला संघ, नई दिल्लीक तत्त्वावधान मे आगामी मार्च मास २७ सँ २९ तारीख धरि आयोजित होमय जा रहल “विश्व मैथिल सम्मेलन” केर आवरण परिकल्पना चित्र (पोस्टर) जारी कयल गेल अछि।
आयोजक संस्थाक लोगोक नीचाँ मे मिथिलाक ५ महत्वपूर्ण लोकपुरुष केर चित्रक संग सम्मेलनक नाम, तिथि ओ स्थानक जिक्र करैत सहभागी लोकनि लेल सम्पर्क सूत्र उपलब्ध कराओल गेल अछि।
संघक अध्यक्ष विजयचन्द्र झा संग भेल बातचीत मे ओ कहलनि जे पूरे विश्व भरि पसरल मैथिल पहिचानधारी केँ भारतक राजधानी दिल्ली मे सम्मेलन करबाक कार्यक्रमक नाम थिक “विश्व मैथिल संघ”। अखिल भारतीय मिथिला संघ भारतक एक सर्वथा पुरान आ मजबूत मैथिलक संघ थिक आर एहि तरहक वृहत् परिकल्पनाक आयोजन करबाक अनेकौं अनुभव रहबाक कारण एहि विश्व सम्मेलनक स्वामित्व आ दायित्व सेहो संघ केँ लेबाक चाही से मनोभाव ओ व्यक्त कयलनि। संगहि एहि तरहक विशाल सम्मेलन केँ सफल बनेबाक लेल आपसी विमर्श आ सलाह-सुझाव संग सहभागिता कोना बढत ताहि लेल सभ केँ तत्परता सँ सहकार्य करैत संघक सपना पूरा करबाक आह्वान सेहो कयलनि।
कोनो सम्मेलन अथवा कार्यक्रम केँ सफलतापूर्वक आयोजन करबाक वास्ते एकटा सक्षम रणनीति, कार्यनीति, कार्ययोजना, आदिक पटकथा (साहित्य) आवश्यक होइत छैक। एहि साहित्य केँ पूरा करबाक लेल संघक मजबूत माथ ऋतेश पाठक संग चर्चा मे ज्ञात भेल जे प्रवासक्षेत्र मे कार्यरत मैथिल संघ-संस्था संग सहकार्य करैत उपलब्धिमूलक सम्मेलन करबाक योजना अछि। एहि लेल निर्माण कयल गेल व्हाट्सअप ग्रुप मे सेहो विभिन्न देश मे अपन भाषा, संस्कृति आ पहिचान लेल समर्पित व्यक्तित्व लोकनि केँ जोड़बाक कार्य पिछला कइएक मास सँ निरन्तरता मे अछि।
जारी परिकल्पना चित्र मे बैकग्राउन्ड कलर ‘स्काई’ यानि आकाशी रंग राखि परिकल्पक अपन मजबूत संकल्प केँ उजागर कयलनि अछि जे ई सम्मेलन सिर्फ नामहि टा के नहि अपितु सौंसे आकाशक छत्रछाया मे जीवित सम्पूर्ण पृथ्वीपर मौजूद धरातल सँ बजायल जेताह। तखन त सहभागिता सँ पूर्व कोन तरहक लक्ष्य आ उद्देश्य लेल ओ लोकनि औता एहि बात लेल एखन प्रतीक्षा बनल रहत, जा धरि सम्पूर्ण कार्ययोजना प्रकाशित नहि भऽ जाइछ।
मैथिली जिन्दाबाद केर तरफ सँ हार्दिक शुभकामना!!
हरिः हरः!!


text:
1
तहिया ग्रेजुएशन मे रही। प्रोजेक्ट वर्क चलैत रहय। साधारणतया लेट सँ घुरैत रही डेरा। आइ मुदा साँझहि सँ मोबाइल बेर-बेर बाजय। माँ करय फोन जे आइ जल्दी आबि जइहें। कियैक ? — हम पुछलियैक। माँ कहलक हरेकृष्ण भैया आयल छथिन्ह। "अच्छा" कहि क' हम फोन काटि देल।
हम ताहि सँ पहिने हुनकर सिर्फ नाम सुनने आ कविता पढ़ने रही। पिताजी बेसी काल कविताक संदर्भ मे हुनकर नाम लैत छलखिन। हमरा घर मे हुनकर कविता संग्रह "एना त नहि जे" बीस टा सँ बेसीए प्रति छल। जे धीरे-धीरे पिताजी अपन प्रिय सब केँ दैत रहथिन। हमरा त' घरे मे रहय सबटा। एक दिन उनटाओल ओहि पोथी केँ। कारण, मोन मे भेल जे कियैक कहैत छथिन पिताजी जे एहि पोथी केँ बाइबिल जकाँ पढ़बाक चाही। आखिर बात की छैक एहि मे। से उनटाओल ओकरा। पहिल कविता जे उनटल से छल "गुलाबखास"। हम एहि आमक नाम सुनने रही। खयनो रही। बड्ड नीक लगैत छैक ई नाम खयबा मे। कविता पढ़ल मुदा ओहि कविताक मूलाधार मे आम नै छल आ ने ओ आम कविता रहय। आम सँ बेसी जे बात छल से घेरि लेलक। आम आ भाषा एक्के कविता मे तेना ने ठाढ़ रहय जे बिहुँसय लागल रहय मोन। दू-तीन बेर पढ़ल ओहि कविता केँ। प्रायः तीन-चारि टा कविता जाँहि-ताँहि सँ पढ़ि क' पोथी राखि देने रहियैक ओतहि जतय सँ उठौने रही।
त' से कहैत रही जे माँक फोन काटि देने रही। प्रायः 9 बाजि गेल रहय। हमरा सोह नै रहल फोनक। माँ फेर फोन कयलक। कहलक जे "जल्दी एबही की नै ? हरेकृष्ण भैया कहैत छथिन जे — "ओ आबि जायत तहन सब गोटे संगे भोजन करब।" सामान्यतः हम आ पिताजी सेहो संगे भोजन करैत छी राति क' जँ दुनु गोटे डेरा मे रहैत छी। एहन अनिवार्य नियम नै छल जे किछुओ होउक मुदा भोजन त' संगे करब। नै हम कहियो 'वेट' कयल पिताजीक आ ने पिताजी हमर। से जे सुनलहुँ जे भोजन लेल 'वेट' करैत छथि त' चटपट विदा भेलहुँ। करीब दस बजे डेरा पहुँचलहुँ। केबाड़ खोलितहि माँ खिसियायल — "ओ बीमार रहैत छथिन से नै बुझैत छिही। भोजन मे अबेर भ' गेलनि अछि। से नै हम पुछैत छियौक जे कोन एहन उनटन करैत रही जे एतेक अबेर भेलौक।" हम नहुँये सँ कहलियैक घर मे पाहुन छथिन, एखन चुप भ' जो बाद मे बाजि लीहें। कहैत सोझे पिताजीक बेडरूम मे हूलि गेलहुँ। ठीक सोझाँ मे कुर्सी पर आसमानी कुर्ता आ दप-दपधोती पहिरने बैसल रहथि। हम गोर लागय लेल झुकितहुँ कि ताहि सँ पहिनहि ओ ठाढ़ भ' गेल रहथि। हमरा मोन पड़ल जे बाबा सेहो एहिना ठाढ़ भ' जाइत रहथिन जखन कियो गोर लागय आबनि त'। ताधरि माथ केँ एकटा आत्मीय हाथ स्पर्श क' गेल रहय।
ई पहिल भेंट छल।
राति सुतय सँ पहिने पिताजी कहलनि जे काल्हि भोर मे जखन कहथिन भैया केँ डेरा पहुँचा अबियहुन।
2
— "हमरा सँ मिलेबैं गजल मे" ? मोटरसाइकिलक पछिला सीट पर बैसल पुछलाह।
— "भ' चलय एक दान" हम कहलियनि।
आ ओ शुरू भ' गेल रहथि। पटनाक चिड़ियाघर आ एयरपोर्टक बीच बला रस्ता पर हम दुहु गोटे मेहँदी हसनक गजल बेरा-बेरी गाबय लागल रही। हम मोटरसाइकिल और स्थिर गतिये चलाबय लागल रही। ओ मगन होइत जाइत रहथि एहि गजल मे। "कफ़स उदास है यारों..." बला पाँति केँ बेर-बेर गबथिन, जाहि टान पर ल' जाय चाहैत रहथि ओहिठाम नै जा सकैक स्वर, मुदा बेर-बेर जयबाक निष्फल प्रयास करैत रहलखिन। करीब सात-आठ बेरक बाद कहलखिन- “आब तोहर टर्न।“ हम गौलहुँ ओहि लाइन केँ। बेर-बेर गाबय कहलखिन। कइयेक बेर सुनलाक बाद कहलनि जे “एहि गजल मे दूटा शेर हमरा बड्ड प्रिय अछि।“
हम पुछलियनि — “कोन-कोन ?”
"कफ़स उदास बला" आ दोसर "जो हम पे गुजरी है सो"। ओ बजलाह !
हम कहलियनि — “ई गजल बेसी प्रिय अछि की गायिकी ?”
हम कहलियनि — “ई गजल बेसी प्रिय अछि की गायिकी ?”
— “दुनु।“ ओ कहने रहथि ।
तकरा बाद अपने मोने कहलनि -"हम मेहँदी हसन सँ भाषा सीखने छी"। हमरा चकबिदोर लागल। एक्सप्लेन करैत कहलखिन — "देखही कतेक सम्हारि क' मेहँदी हसन शब्द सब केँ छुबैत छथिन। आ सब सँ मारुक बात जे कतेक विस्तार कोन शब्द केँ कतय आ कोना देल जाए से हिनका सँ नीक कियो नै कहि सकैत छौक।" आ तकरा बाद हमरालोकनि ‘खादिम्स’ शो रूम पर पहुँचि गेल रही। दोकान तक पहुँचैत-पहुँचैत ताकि गेल रहथिन। पुछलियनि — “पानि पीब ?”
तकरा बाद अपने मोने कहलनि -"हम मेहँदी हसन सँ भाषा सीखने छी"। हमरा चकबिदोर लागल। एक्सप्लेन करैत कहलखिन — "देखही कतेक सम्हारि क' मेहँदी हसन शब्द सब केँ छुबैत छथिन। आ सब सँ मारुक बात जे कतेक विस्तार कोन शब्द केँ कतय आ कोना देल जाए से हिनका सँ नीक कियो नै कहि सकैत छौक।" आ तकरा बाद हमरालोकनि ‘खादिम्स’ शो रूम पर पहुँचि गेल रही। दोकान तक पहुँचैत-पहुँचैत ताकि गेल रहथिन। पुछलियनि — “पानि पीब ?”
— “अखरा पानि नै पीबौ।
— “तहन कोना पिबैक ?”
— "साफे बूड़ि छैं तोँ धरि, अरे चल रसगुल्ला खेबैक।" चारि-चारि टा रसगुल्ला खयलाक बाद हमरालोकनि खादिम्सक दोकान पर आबि चप्पल किनबाक सूर-सार करय लगलहुँ । फेर हुनका डेरा पहुँचा देलियनि आ घुरि अयलहुँ हम अपना डेरा ।
तकर बाद किछु सप्ताह नै गेलियनि भेंट करय । ओहो नै बजौलाह । साधारणतः जखन कोनो बेगरता होइन बाहरक त’ फोन करथि । कहथि ‘चुन्नूजी’ हमरे लेल छोड़ि गेल छथुन पटना मे, जखन बजबियौ तुरत हाज़िर भेल कर । मुदा हमरा कखनोकाल बद्द तामस लहरय । असल मे हुनका अपन बीमारी दुआरे कोनो गप केँ अनेरोक बेर-बेर सोचबाक आ ताहि मादे परेशान रहब मजबूरी रहनि । विशेष क’ फोनक मामला मे । हुनकर ई इच्छा रहनि जे जखन कखनो फ़ोन करथि निश्चित रूप सँ उठाओल जयबाक चाही । हमरा विशेष काल दिनक समय मे अपन व्यस्तताक कारणे फोन उठेबा मे बिलम्ब हुए, फोन संग मे नै रहैत रहय क्लास मे । जखन मोबाइल देखी त’ पंद्रह-बीस टा मिसकॉल । हमर एकटा आदत अछि जे बेर-बेर फोन करब हमर नै पसिन्न अछि । ने हम ककरो बेर-बेर फोन करैत छी आ ने हमरा कियो करय से पसिन्न अछि । अधिकतम दू टा मिस्सकॉल केँ हम इमरजेंसी मानैत छी| से जखन मोबाइल पर एतेक मिसकॉल देखी त’ बद्द तामस हुए मुदा क’ की सकैत छी ! फ़ोन करियनि त’ पहिल बात यैह कहथि जे फ़ोन कियैक नै उठेलें ? हम बिचारी, जे ई बुझैत कियैक नै छथिन जे फोन हरदम उठओले जाइक से जरुरी नै छैक । लोक व्यस्त सेहो रहि सकैत अछि । मुदा हुनका ई बात कहबनि कोना । प्रायः नहिएँ कहि सकलियनि कहियो । आब त’ कहियो नै सकबनि । आ कि कहबनि ?
— " कत्त' छी बौआ"। बहुत मद्धिम मुदा आत्मीय स्वर छलाह फोन पर।
— " बाहर छी कक्का। किछु बात की ?" हम कहलियनि।
— " एमहर नै आयब ?" पुछलनि।
— "कोनो काज अछि की ?" हम बाजि गेल रही।
— " कोनो काज रहत तहने बजेबौ। भेंट कर आबि क' आइ साँझखन।"
हम अनुभव कयल जे हुनका हमर ई गप नै नीक लगलनि। लगबाको नै चाही। कचोट भेल हमरा जे कियैक एना बाजि गेलहुँ। धखाइत चारि बजे साँझ मे पहुँचल रही अनिशाबादक इंद्रभवनक तेसर महल परहुक ओहि छोटकी कोठली मे। उजरा धोती आ गंजी पहिरने चौकी पर बैसल रहथि। कोठली मे पैसैत देरी बरखय लगलखिन। हमरा पहिने बुझल छल जे ई त' हेब्बे करतैक आइ। कोनो असरि नै पड़ल। हँसैत-मुस्कियाइत सुनि लेलहुँ। तकरा बाद जेना मोन घुरि अयलनि ओहि ठाम जाहि लेल बजेने रहथि। कहलनि — "मैथिलीक किछु कवि सबहक कविताक अंग्रेजी अनुवाद करबाक बहुत दिन सँ नियार कयने छी, किछु केँ कयनहुँ छी। मुदा तोरा पीढ़ीक रचनाकार सब केँ नै जनैत छी, जे के सब छथि आ केहन लिखैत छथि। कम सँ कम दस-दस टाक रचना सबहक उपलब्ध करबा।" हम किछु गोटेक नाम, जतेक हमरा बुझ' अबैत अछि ताहि हिसाब सँ ओ केहन लिखैत छथि आ हुनकर सबहक मोबाइल नंबर हुनकर छोटकी डायरी मे लीखि देलियनि। तकरा बाद चाह बनब शुरू भेल। आधा घंटा त' पक्का छल लागब। हम पुछलियनि "अहाँ केँ चाह बयनाब बीरबल सिखेने रहथि की ?" " नै रौ, ओ सिखैत रहथि हमरा सँ" — कहि क' भाभा क' हँसय लगलाह। हमहुँ मुस्किया उठल रही। फेर ओ अपन हाथक आ गरदनिक खास मुद्राक प्रयोग करैत कहलखिन "तोरा की होइत छौक तोँहि टा गप मारि सकैत छैं।" — "नै, से कहाँ कहलहुँ"। हम गप बदलि देलियैक। पुछलियनि "आहाँ अपना कविता मे सूर्य आ सुर्ज दुनु लिखैत छियैक से कियैक ? एक रंग कियैक नै छैक ?" ओ हमरा दिस गहींर नजरि सँ ताकि देने रहथि। हम आँखि हटा लेने रही हुनकर चश्माक ओहि कातक गहींर आँखि पर सँ। बजलाह -"आओर की सब प्रश्न छह ?" हम पुछलियनि- "एतेक सुंदर अंग्रेजी अबैत अछि अहाँ केँ, तहन मैथिलीये मे कियैक लिखैत रहलियैक ?' फेर ताकल रहथि। हम फेर पुछलियनि -"कविता माने ?"। ककरो जबाब नै देलखिन तत्क्षण। हाथ मे दुनु गिलास चाहक लेने ओछैन पर बैसि क' कखलखिन जे "एहन तरहक सबटा सवाल घनेरो लोक सँ घनेरो लोक पूछि लेने छैक। कोनो खास नै छौक एहि सवाल मे, आ जँ कदाचित छौहो त' अपने ताक जबाब एकर। कतेक दिन हरेकृष्ण रहथुन जबाब देबा लेल। कवि केँ अपन प्रश्नक जबाब अपने तकबाक चाही। जाबत धरि चिंतनक स्तर पर कवि उच्च आसान नै ग्रहण करत अपना भीतर मे, ताबत धरि कविक मूल विकास हमरा नै लगैत अछि जे सम्भव छैक। जेना झाँझन फारय काल मे बाँसक सबटा गिरह फटैत छैक तकर बादहि नीक टाट बनि सकैत छैक तहिना चिंतनक काज छैक कविक जीवन मे।" हम डरे फेर किछु पुछलियनि नहि मुदा ओ कहैत गेलाह। "कविताक एकटा संगीत होइत छैक। ई संगीत बहुत मुश्किल सँ बुझाबक अबगति होइत छैक। जेना प्रत्येक गीतक एकटा विशेष लय होइत छैक तहिना प्रत्येक कविताक एकटा आंतरिक लय होइत छैक। ओ लय बहुत महत्वपूर्ण चीज छैक। बेसी काल कवि स्वंय नै बुझैत अछि ओहि लय केँ तैं कविता भहरि जाइत छैक आ लगैत छैक जे ई कविता जानि-सुमानि क' योजनाबद्ध तरीका सँ लिखल गेल अछि।"
— "साफे बूड़ि छैं तोँ धरि, अरे चल रसगुल्ला खेबैक।" चारि-चारि टा रसगुल्ला खयलाक बाद हमरालोकनि खादिम्सक दोकान पर आबि चप्पल किनबाक सूर-सार करय लगलहुँ । फेर हुनका डेरा पहुँचा देलियनि आ घुरि अयलहुँ हम अपना डेरा ।
तकर बाद किछु सप्ताह नै गेलियनि भेंट करय । ओहो नै बजौलाह । साधारणतः जखन कोनो बेगरता होइन बाहरक त’ फोन करथि । कहथि ‘चुन्नूजी’ हमरे लेल छोड़ि गेल छथुन पटना मे, जखन बजबियौ तुरत हाज़िर भेल कर । मुदा हमरा कखनोकाल बद्द तामस लहरय । असल मे हुनका अपन बीमारी दुआरे कोनो गप केँ अनेरोक बेर-बेर सोचबाक आ ताहि मादे परेशान रहब मजबूरी रहनि । विशेष क’ फोनक मामला मे । हुनकर ई इच्छा रहनि जे जखन कखनो फ़ोन करथि निश्चित रूप सँ उठाओल जयबाक चाही । हमरा विशेष काल दिनक समय मे अपन व्यस्तताक कारणे फोन उठेबा मे बिलम्ब हुए, फोन संग मे नै रहैत रहय क्लास मे । जखन मोबाइल देखी त’ पंद्रह-बीस टा मिसकॉल । हमर एकटा आदत अछि जे बेर-बेर फोन करब हमर नै पसिन्न अछि । ने हम ककरो बेर-बेर फोन करैत छी आ ने हमरा कियो करय से पसिन्न अछि । अधिकतम दू टा मिस्सकॉल केँ हम इमरजेंसी मानैत छी| से जखन मोबाइल पर एतेक मिसकॉल देखी त’ बद्द तामस हुए मुदा क’ की सकैत छी ! फ़ोन करियनि त’ पहिल बात यैह कहथि जे फ़ोन कियैक नै उठेलें ? हम बिचारी, जे ई बुझैत कियैक नै छथिन जे फोन हरदम उठओले जाइक से जरुरी नै छैक । लोक व्यस्त सेहो रहि सकैत अछि । मुदा हुनका ई बात कहबनि कोना । प्रायः नहिएँ कहि सकलियनि कहियो । आब त’ कहियो नै सकबनि । आ कि कहबनि ?
3
— " कत्त' छी बौआ"। बहुत मद्धिम मुदा आत्मीय स्वर छलाह फोन पर।
— " बाहर छी कक्का। किछु बात की ?" हम कहलियनि।
— " एमहर नै आयब ?" पुछलनि।
— "कोनो काज अछि की ?" हम बाजि गेल रही।
— " कोनो काज रहत तहने बजेबौ। भेंट कर आबि क' आइ साँझखन।"
हम अनुभव कयल जे हुनका हमर ई गप नै नीक लगलनि। लगबाको नै चाही। कचोट भेल हमरा जे कियैक एना बाजि गेलहुँ। धखाइत चारि बजे साँझ मे पहुँचल रही अनिशाबादक इंद्रभवनक तेसर महल परहुक ओहि छोटकी कोठली मे। उजरा धोती आ गंजी पहिरने चौकी पर बैसल रहथि। कोठली मे पैसैत देरी बरखय लगलखिन। हमरा पहिने बुझल छल जे ई त' हेब्बे करतैक आइ। कोनो असरि नै पड़ल। हँसैत-मुस्कियाइत सुनि लेलहुँ। तकरा बाद जेना मोन घुरि अयलनि ओहि ठाम जाहि लेल बजेने रहथि। कहलनि — "मैथिलीक किछु कवि सबहक कविताक अंग्रेजी अनुवाद करबाक बहुत दिन सँ नियार कयने छी, किछु केँ कयनहुँ छी। मुदा तोरा पीढ़ीक रचनाकार सब केँ नै जनैत छी, जे के सब छथि आ केहन लिखैत छथि। कम सँ कम दस-दस टाक रचना सबहक उपलब्ध करबा।" हम किछु गोटेक नाम, जतेक हमरा बुझ' अबैत अछि ताहि हिसाब सँ ओ केहन लिखैत छथि आ हुनकर सबहक मोबाइल नंबर हुनकर छोटकी डायरी मे लीखि देलियनि। तकरा बाद चाह बनब शुरू भेल। आधा घंटा त' पक्का छल लागब। हम पुछलियनि "अहाँ केँ चाह बयनाब बीरबल सिखेने रहथि की ?" " नै रौ, ओ सिखैत रहथि हमरा सँ" — कहि क' भाभा क' हँसय लगलाह। हमहुँ मुस्किया उठल रही। फेर ओ अपन हाथक आ गरदनिक खास मुद्राक प्रयोग करैत कहलखिन "तोरा की होइत छौक तोँहि टा गप मारि सकैत छैं।" — "नै, से कहाँ कहलहुँ"। हम गप बदलि देलियैक। पुछलियनि "आहाँ अपना कविता मे सूर्य आ सुर्ज दुनु लिखैत छियैक से कियैक ? एक रंग कियैक नै छैक ?" ओ हमरा दिस गहींर नजरि सँ ताकि देने रहथि। हम आँखि हटा लेने रही हुनकर चश्माक ओहि कातक गहींर आँखि पर सँ। बजलाह -"आओर की सब प्रश्न छह ?" हम पुछलियनि- "एतेक सुंदर अंग्रेजी अबैत अछि अहाँ केँ, तहन मैथिलीये मे कियैक लिखैत रहलियैक ?' फेर ताकल रहथि। हम फेर पुछलियनि -"कविता माने ?"। ककरो जबाब नै देलखिन तत्क्षण। हाथ मे दुनु गिलास चाहक लेने ओछैन पर बैसि क' कखलखिन जे "एहन तरहक सबटा सवाल घनेरो लोक सँ घनेरो लोक पूछि लेने छैक। कोनो खास नै छौक एहि सवाल मे, आ जँ कदाचित छौहो त' अपने ताक जबाब एकर। कतेक दिन हरेकृष्ण रहथुन जबाब देबा लेल। कवि केँ अपन प्रश्नक जबाब अपने तकबाक चाही। जाबत धरि चिंतनक स्तर पर कवि उच्च आसान नै ग्रहण करत अपना भीतर मे, ताबत धरि कविक मूल विकास हमरा नै लगैत अछि जे सम्भव छैक। जेना झाँझन फारय काल मे बाँसक सबटा गिरह फटैत छैक तकर बादहि नीक टाट बनि सकैत छैक तहिना चिंतनक काज छैक कविक जीवन मे।" हम डरे फेर किछु पुछलियनि नहि मुदा ओ कहैत गेलाह। "कविताक एकटा संगीत होइत छैक। ई संगीत बहुत मुश्किल सँ बुझाबक अबगति होइत छैक। जेना प्रत्येक गीतक एकटा विशेष लय होइत छैक तहिना प्रत्येक कविताक एकटा आंतरिक लय होइत छैक। ओ लय बहुत महत्वपूर्ण चीज छैक। बेसी काल कवि स्वंय नै बुझैत अछि ओहि लय केँ तैं कविता भहरि जाइत छैक आ लगैत छैक जे ई कविता जानि-सुमानि क' योजनाबद्ध तरीका सँ लिखल गेल अछि।"
"कविता केँ लिखबाक कोनो योजना नै होयबाक चाही ?" हम बीचहि मे टोकि देने रहियनि। "निश्चित रूप सँ होयबाक चाही मुदा जेना एखन भ' रहल छैक तेना नै"। आ तकरा बाद कविताक निर्माण आ सृजन, कविता लिखय मे अवचेतन आ चेतन मनक खेल-बेल, कविता पढ़ल कोना जयबाक चाही, चिंतन कोना कयल जयबाक चाही कविता पर, आदि-आदि पर बड़ी काल धरि बजैत रहलखिन। हमर नजरि घड़ी पर गेल। साढ़े आठ बाजि गेल रहैक। सामान्यतः ओ पाँच बजे साँझ सँ आठ बजे तक भेंट-घाँट करैत रहथिन सब सँ स्वास्थ्य कारण सँ | मुदा एखन अबेर भ' गेल रहैक। हम विदा होयबाक सुरसार करय लगलहुँ त' कहलनि "अंघस-पंघस नै कर। ओ पान बला डिब्बा ला आ ओहि कात रैक पर 'हरिशंकर' जर्दाक डिब्बा छैक से उतार।" हम उतारि अनलहुँ। दू खिल्ली पान लगौलनि। एकटा ओ खेलनि आ एकटा हमरा देलनि आ कहलाह — "बाप नै खाइत छथुन हमरा सोझाँ !" "से कियैक" — तुरत पुछलियनि। कहलाह "बिकॉज यू आर माय यंगेस्ट फ्रेंड एंड चुन्नू जी इज यंग ब्रदर।" प्रायः सब युवा हुनकर मित्र रहनि। ओ अपने चिर युवा रहथि विचारक स्तर पर।
तकरा बाद कइएक बेर हुनका ओहिठाम जाइत रहलहुँ। प्रायः पंद्रह दिन पर त' निश्चिते। एक दिन श्री मनीष अरविंद कहलनि जे भाइ (मने हरे कृष्ण झा) कहलनि अछि जे गुंजन संगे आबि जाउ, सुभीता होयत। आ हमरालोकनि गेलहुँ रही भेंट करय हुनका। मनीष जी फल ल' क' गेल रहथिन। देखिते कहलखिन अनेरे जियान केलहुँ पाइ। हमरा नै नीक लगैत अछि ई सेब। हँ, ई अंगूर जरूर खाइत छी कखनो क'।
एहन सन घनेरो स्मृति दलमलित कयने रहथि अछि मोन केँ। करिते रहत। उपाय कोन !
4
—"हैदराबाद शिफ्ट करैत छी बौआ ?" फोन पर पुछलनि।
—"हँ"। हम एतबे बाजल रही।
—"कहिया जायब "। पुछलनि।
—"17 जून केँ"। हम कहने रहियनि।
—"जयबा सँ पहिने हमरा भेंट क' जायब। आशीर्वाद देबाक अछि।" कहलनि।
—"परसू आयब हम साँझखन।" कहलियनि।
—"ठीक छैक।" फोन काटि देने रहथि।
परसू नै जा सकल रही। साँझखन 7 बजेक लगीच फोन केलनि। उठबिते बजलखिन "ठीक छी ने !"।
—"हँ ठीक छी" गोर लगैत छीक संग हम कहलियनि।
—"जँ ठीक छीहे त' आइ अयलहुँ ने कियैक ? आइ त' अबैया छल ने ? हम कहलियनि जे "सुता गेल रहय तैं नै आबि सकलहुँ। एखन आउ की काल्हि आउ।"
"आब काल्हिए आउ पाँच बजे साँझखन।" कहलाह। आ फ़ोन काटि देलखिन।
प्रात भेने जखन गेलहुँ त' बहुत रास गपक बाद कहलनि जे चुन्नू जी पटना सँ गेलाह त' तोँ छलह। आब तोहूँ जाइत छह। हम त' कटिये सन जायब सब ठाम सँ। अपडेट्स कोना भेटत आ हमर काज-राज कोना हेतैक। हम की कहि सकैत रहियनि। ओ अपने कहलाह फेर "हैदराबाद हमर जगह अछि। हम रहल छी ओहिठाम। नीक शहर छैक। नीक सँ पढ़बाक-लिखबाक छैक ओहिठाम। बुझलहुँ ? "हँ" हम बाजल रही। घुरि आयल रही ओहि दिन आ किछुए दिनक बाद हैदराबाद आबि गेल रही। मैसेज पर गप होइत रहय। एक दिन मैसेज आयल "की आसमर्द पढ़बो केलहुँ ?"
—"हँ" । जबाब लिखने रहियनि।
—"केहन लागल ?" पुनः मैसेज आयल।
—"हमरा त' विचारक स्तर पर बड्ड नीक लागल।" हम फेर लीखि पठौलियनि।
—"अच्छा" ओकरा बाद ओहि दिन कोनो गप नै भेल।
किछु दिन बाद गर्मी छुट्टी मे गाम जेबाक रहय। मैसेज केलियनि जे हम मनोज जी आ शारदा जी पाँच मई(2018) केँ पटना आयब। ओहिये दिन साँझखन आयब भेंट करय। ओ जबाब लिखलनि - "सब तरहेँ बहुत प्रतिकूल स्थिति मे छी। आहाँलोकनि आयब ओहि सँ बेसी हरखक बात आर की भ' सकैत अछि हमरा लेल। एखने सँ एक अढ़ैया जल, लोटा आ गमछा राखल रहत हमर दुआरि पर आ आयल जाओ आयल जाओ गुँजैत रहत।"
—"आ पानक की-कोना"। हम जबाब लिखने रहियैक।
—"अहाँ साफे बूड़ि छी! ओ त' घरे मे छैक। आउ ने।" मैसेज भेटल हमरा। आ हम बिहुँसय लागल रही मैसेज पढ़ि-पढ़ि।
प्रात भेने जखन गेलहुँ त' बहुत रास गपक बाद कहलनि जे चुन्नू जी पटना सँ गेलाह त' तोँ छलह। आब तोहूँ जाइत छह। हम त' कटिये सन जायब सब ठाम सँ। अपडेट्स कोना भेटत आ हमर काज-राज कोना हेतैक। हम की कहि सकैत रहियनि। ओ अपने कहलाह फेर "हैदराबाद हमर जगह अछि। हम रहल छी ओहिठाम। नीक शहर छैक। नीक सँ पढ़बाक-लिखबाक छैक ओहिठाम। बुझलहुँ ? "हँ" हम बाजल रही। घुरि आयल रही ओहि दिन आ किछुए दिनक बाद हैदराबाद आबि गेल रही। मैसेज पर गप होइत रहय। एक दिन मैसेज आयल "की आसमर्द पढ़बो केलहुँ ?"
—"हँ" । जबाब लिखने रहियनि।
—"केहन लागल ?" पुनः मैसेज आयल।
—"हमरा त' विचारक स्तर पर बड्ड नीक लागल।" हम फेर लीखि पठौलियनि।
—"अच्छा" ओकरा बाद ओहि दिन कोनो गप नै भेल।
किछु दिन बाद गर्मी छुट्टी मे गाम जेबाक रहय। मैसेज केलियनि जे हम मनोज जी आ शारदा जी पाँच मई(2018) केँ पटना आयब। ओहिये दिन साँझखन आयब भेंट करय। ओ जबाब लिखलनि - "सब तरहेँ बहुत प्रतिकूल स्थिति मे छी। आहाँलोकनि आयब ओहि सँ बेसी हरखक बात आर की भ' सकैत अछि हमरा लेल। एखने सँ एक अढ़ैया जल, लोटा आ गमछा राखल रहत हमर दुआरि पर आ आयल जाओ आयल जाओ गुँजैत रहत।"
—"आ पानक की-कोना"। हम जबाब लिखने रहियैक।
—"अहाँ साफे बूड़ि छी! ओ त' घरे मे छैक। आउ ने।" मैसेज भेटल हमरा। आ हम बिहुँसय लागल रही मैसेज पढ़ि-पढ़ि।
आ आब सिर्फ मैसेजे टा पढ़ि सकैत छी।
"साहित्यिक परिदृश्यक अंतर्गत केवल रचने टा नै अबैत छैक। रचनाकार सबहक बीचक आपसी संबंध ओ संवादक स्वरूप ओ गुणवत्ता; सरकारी ओ गैरसरकारी संस्थान सबहक चरित्र ओ कार्य प्रणाली; आयोजन ओ समारोह सबहक स्वरूप ओ गुणवत्ता; सोसल मीडियाक हस्तक्षेपक स्तर; परिवेश मे रचना सँ इतर तत्व सबहक बढ़ैत भूमिका; कुकुरालुझक वातावरण; अफरा-तफरी, आपाधापी, डेग-डेग पर चालाकी, चालबाजी, चापलूसी, भँटैति, भंनरैति, चकमाबाजी, झूठ, फरेब ओ कपटताक बोलबाला, आत्म-प्रचारक निर्घिन्न ओ उन्मादपूर्ण घटाटोप आ आरो अनेक बात...की एहि सब सँ एहन स्थिति बनैत छैक जे कि सृजन मात्रक लेल अनुकूल हो-उत्कृष्टताक बात त' दूर रहय दियौक ? 'नैतिक शुद्धता ओ उच्चता' कतेक हद धरि एहि परिदृश्य मे देखना जाइत अछि ?"
एकदिन भोरे उठल रही त' एतेक वृहद मैसेज आयल छल। पढ़ि क' बड़ी काल धरि विचारैत रही एहि सब विचारणीय प्रश्न पर। एखनो बिचारि रहल छी मुदा आब कोनो जिज्ञासाक समाधान लेल ओ नहि छथि हमरा लग।
ठीके नै छथि की ?
5
"साहित्यिक परिदृश्यक अंतर्गत केवल रचने टा नै अबैत छैक। रचनाकार सबहक बीचक आपसी संबंध ओ संवादक स्वरूप ओ गुणवत्ता; सरकारी ओ गैरसरकारी संस्थान सबहक चरित्र ओ कार्य प्रणाली; आयोजन ओ समारोह सबहक स्वरूप ओ गुणवत्ता; सोसल मीडियाक हस्तक्षेपक स्तर; परिवेश मे रचना सँ इतर तत्व सबहक बढ़ैत भूमिका; कुकुरालुझक वातावरण; अफरा-तफरी, आपाधापी, डेग-डेग पर चालाकी, चालबाजी, चापलूसी, भँटैति, भंनरैति, चकमाबाजी, झूठ, फरेब ओ कपटताक बोलबाला, आत्म-प्रचारक निर्घिन्न ओ उन्मादपूर्ण घटाटोप आ आरो अनेक बात...की एहि सब सँ एहन स्थिति बनैत छैक जे कि सृजन मात्रक लेल अनुकूल हो-उत्कृष्टताक बात त' दूर रहय दियौक ? 'नैतिक शुद्धता ओ उच्चता' कतेक हद धरि एहि परिदृश्य मे देखना जाइत अछि ?"
एकदिन भोरे उठल रही त' एतेक वृहद मैसेज आयल छल। पढ़ि क' बड़ी काल धरि विचारैत रही एहि सब विचारणीय प्रश्न पर। एखनो बिचारि रहल छी मुदा आब कोनो जिज्ञासाक समाधान लेल ओ नहि छथि हमरा लग।
ठीके नै छथि की ?
— गुंजन श्री
नोट: ई आलेख 'देसिल बयना' मई-19 अंक मे प्रकाशित अछि।


text:
दरभंगाः[प्रणव चौधरी] बिरौल थानाक्षेत्रक पटनिया पंचायतक भैनी गांव मे बितल 27 जून 2018 केँ टुनटुन देवी हत्याक मामला में अखन तक किनको गिरफ्तारी नञि भेल अछि।मृतका टुनटुन देवीक लहास हुनक घर केँ छत सँ लटकल भेटल छल। जाहिके सबंध मे धारा 302/34 के अंतर्गत बिरौल थाना मे केस दर्ज करौल गेल छल।जाहि केसक नंबर 154/18 अछि। मुदा सोचैय बला ई गप अछि जे एही घटनाक घटला एक मास सs बेसी भ गेल,आओर अखन तक प्रशासन नञि किनको गिरफ्तार केलक केँ आओर नञि कोनो तरहक ठोस कारवाई कैयाल जा रहल अछि।
इटवा शिवनगरक रहैय वाली मृतका केँ माँ इंद्रासन देवी बेर बेर बिरौलक एसडीओ आओर थाना सँ न्यायक गुहार लगेबाक लेल बिरौल मुख्यालय आबैत छैथ।मुदा पूलिस न्याय देबाक बदला उल्टा मृतका केर माँ केँ डाइट क भगा दैए छैथ।
बातचीत करबाक दौरान मृतकाक माँ केँ कहब छन जे हुनक बेटी "टुनटुन देवी" केँ हत्या दहेजक कारण कैल गेल आई।टुनटुन देवी के ऐगो बेटा जे 1बरख 6 मासक अछि।मृतका टुनटुन देवी केँ बेटा केँ सेहो हुनक ससुराल बला सभ लापता केने अछि।पूलिस अखन तक नञि किनको गिरफ्तार केलके आओर नञि टुनटुन देवी केँ डेढ बरखक बच्चा के खोइज में सफल भेलैथ ।मृतका केँ माँ जखन देखलैथ जे बिरौल थाना हमरा न्याय नञि देत त,पैघ पदाधिकारी सब सs भेट कs अपन बेटी केँ न्याय आर अपन नाती बरामदगी करबाक लेल सोचलैथ।मृतकाक माँ के कहब छन जे हुनक बेटी "टुनटुन देवी" के सासुरक लोग सब एही घटना स पहिले सेहो दहेजक लेल "टुनटुन देवी" साथे माइरपीट व कतेको बेर प्रताड़ित केने छल।जाहिके संबंध मे टुनटुन देवीक माँ बिरौल थाना मे 2 जूलाई 2016 कँ दहेज निषेध अधिनियमक तहत प्राथमिकी दर्ज करेने छेलैथ।ओहि केस केँ नंबर 255/2016 अछि। जेही केस मे 21 जून 2017 कँ पटना उच्चन्यायालय में मध्यस्थता केंद्र मे सशर्त फैसला भेल छल। मूदा ओहिके बादो "टुनटुन देवी" के हुनक सासुरक लोग सब कतेको तरह स प्रताड़ित करैत छल।आओर अंत में 27 जून 2018 क " टुनटुन देवी" के हुनक सासुरक लोग सभ दहेजक लेल हत्या क देलकन । ओही दिन स मृतकाक माँ न्याय केँ लेल दर दर भटैक रहल छैथ ।
#दहेज उत्पीड़न #दरभंगा #बिरौल #मैथिली समाचार


text:
मनिष झा ‘बौआभाइ’, दिल्ली। अगस्त २१, २०१५. मैथिली जिन्दाबाद!!
बुधदिन, १९ अगस्त २०१५, बेरू पहर ३ बजे स’ कला, संस्कृति एवं भाषा विभाग, दिल्ली सरकारक तत्त्वाधान में मैथिली भोजपुरी साहित्य अकादमी द्वारा मावलंकर हॉल केर सभागार में “बिहार सम्मान समारोह’ केर आयोजन कैल गेल.
मुख्य अतिथि केर रूप में बिहारक मुख्यमंत्री नितीश कुमार आमंत्रित छलाह. विशिष्ट अतिथि अकादमीक वर्तमान अध्यक्ष आ दिल्ली सरकार में मुख्यमंत्री अरविन्द केजरीवाल छलाह. कार्यक्रमक अध्यक्षता केलनि कपिल मिश्रा (कला, भाषा आ संस्कृति मंत्री, दिल्ली सरकार).
कला/साहित्य/राजनीति आदि क्षेत्र में विशेष ख्यातिप्राप्त लोक केँ सम्मान करबाक उद्देश्य स’ कार्यक्रमक आयोजन कैल गेल छल जाहिमे मिथिला मिथिलोत्थान मे रंगकर्मक माध्यम स’ निरंतर जोगदान देनिहार प्रकाश झा (निदेशक-मैलोरंग) आ साहित्य वास्ते गंगेश गुँजन सहित कतेको गणमान्य व्यक्ति सम्मानित भेला.
सम्मानक क्रममे फ्रेमिंग करैल प्रशस्ति पत्र आ शाल देल गेलनि आ राशि के नाम पर केजरीवाल, सिसोदिया आ नितीश कुमारक चौवनिया मुस्कान.
सांस्कृतिक कार्यक्रम मे सांगीतिक प्रस्तुति हेतु मिथिलारत्न कुञ्जबिहारी मिश्र आ भोजपुरी केर बहुचर्चित गवैया भरत शर्मा व्यास आमंत्रित छलाह. कार्यक्रमक रूप रेखा पूर्व निर्धारित छल आ तदनुसार संपन्न भेल.
बिहार विधानसभाक चुनाव नजदीक अछि आ दू-दू टा मुख्यमंत्री एक मंच पर अतिथि छथि त’ स्वाभाविक छैक जे राजनीतिक हलचल रहबे करतै आ सेएह भेबो केलै. दुन्नू जनप्रतिनिधि एहि सुअवसर पर मंच केर भरि पोख उपयोग करैत अपन-अपन उपलब्धि केर भूरि-भूरि प्रशंसा केलनि अन्यथा मैथिली-भोजपुरी भाषाक विकास आ वृहत रूपरेखा केर चर्च-बर्च हेबाक चाहैत छलैक.
पहिल बेर एहेन बुझना गेल जे अकादमीक आयोजन कम आ आम आदमीक (पार्टी) आयोजन बेसी छल. अकादमी एहि बेर भाषा प्राथमिकता विवाद स’ बचबाक ब्यौंत त’ केलक मुदा राजनीतिक मंच बना सोझा ठाढ़ करबाक श्रेय सेहो लेलक. मंच पर कुर्सी लगाय कार्यक्रमक आदि स’ अंत धरि आनंद लेलनि आम आदमी पार्टीक मुख्यमंत्री सहित अन्य नेतागण जेनाकि : कुमार विश्वास, गोपाल राय, मनीष सिसोदिया, के.सी.त्यागी, संजीव झा, ऋतुराज गोविन्द झा, नीरज पाठक आदि.
जनसामान्य में सेहो जेना असंतोष साफ बुझना गेल कारण समय स’ एक घंटा पूर्व हाउसफुल केर सूचना आ कार्यक्रम प्रसारण केँ प्रोजेक्टर मार्फत लाइव देखेबाक स्क्रीन पर आवाज नहि रहबाक समस्याक अवस्था में छल जाहिमे फोटो त’ अबै मुदा अवाजे निपत्ता, ओना एकर तकनीकी संज्ञान लैत जल्दिये सक्रिय क’ देल गेलैक. हॉलमे उपस्थित दर्शक में सम्मान/संगीत प्रस्तुति देखबाक जिज्ञासा कम आ केजरीवाल समर्थित कार्यकर्ता (जिनका नैं त’ मैथिली आ नैं भोजपुरीकें “अ” ज्ञान) आ नितीश के सुनबाक जिज्ञासु (खाँटी बिहार निवासी) लोक बेसी देखल गेला जकर सद्यः प्रमाण छल नितीश केर प्रस्थान करिते बारह आना लोकक सीट खाली भेनाइ.
बाहर में प्रतीक्षारत सुच्चा दर्शक जिनका राजनीति स’ कम आ कुंजबिहारी जीक “जय-जय भैरवि, गुमान छै ई हमरा आ खाक’ मगहिया पान” आदि गीत सुनबाक जिज्ञासा ऑफिस स’ खीच अनने रहनि से सब जा सीट पर विराजमान भ’ कार्यक्रमक समापन धरि साक्ष्य बनला.


text:
धनुष यज्ञ सम्पन्न, आइ तिलकोत्सव होयत
मनीष कर्ण, जनकपुर। दिसम्बर १४, २०१५. मैथिली जिन्दाबाद!!
परम पवित्र पावन नगरी जनकपुर मे मर्यादा पुरुषोत्तम भगवान् श्रीराम आर आदिशक्ति माँ जगदम्बा जानकी जीक आई (सोम दिन) तिलकोत्सव (तिलक) समारोह कैल जा रहल अछि।
मिथिलाक ऐतिहासिक एवं धार्मिक नगरी जनकपुर मे नगर दर्शन सँ शुभारम्भ भेल विवाह पञ्चमी महोत्सव अन्तर्गत सोम दिन श्रीराम मन्दिरक प्राङ्गण मे विशेष धुमधाम सँग तिलकोत्सव समारोह होयत से जानकारी प्राप्त भेल अछि।
समारोह मे कनियाँ पक्षक भूमिका जानकी मन्दिर करैत आयल अछि त वर पक्षक नेतृत्व राम मन्दिर करैत आबि रहल अछि। तिलकोत्सवक समारोहक सम्पुर्ण तयारी पूरा भऽ चुकल बात श्री महावीर यूवा कमिटीक अध्यक्ष धर्मेन्द्र साह जानकारी देलन्हि।
शुक्र दिन नगरदर्शन लऽ कऽ शुरु भेल विवाहपञ्चमी अन्तर्गत शनि दिन फूलबारी लीला आ रवि दिन धनुष यज्ञ सम्पन्न भऽ चुकल अछि। मिथिला मे जाहि प्रकारें बेटीक विवाहदान होइत आबि रहल अछि वैह पारम्परिक ढंग एवं वैदिक विधान सँ सब वैवाहिक कार्य एहि महोत्सव मे आयोजित होयत से जानकी मन्दिरक छोटे महन्थ राम रौशन दास वैष्णव जानकारी देलाह। तहिना काल्हि (मंगल दिन ) मटकोर, बुध दिन स्वयंवर, विवाह आ बृहस्पति दिन रामकलेवा (बिदाई) संग महोत्सव समापन कैल जायत ओ बतौलन्हि।
वैवाहिक कार्यक्रम मे देखवा लेल भारतक अयोध्या, मथुरा, लगायतक शहर सभ सँ बराती आबैत अछि। अहि बेर अयोध्या सँ करिब ३०० सय केर संख्या मे साधु-संत सभ बराती अयबाक जानकारी प्राप्त भेल अछि।
रामजानकी विवाहपञ्चमीक अवसर हुवयवला अपराधिक गतिविधि पर प्रशासन द्वारा सुरक्षा व्यवस्था कडा कैल गेल अछि। तहिना विवाहपञ्चमी अवधि भरि नगर परिक्रमा क्षेत्र भितर माँस, मदिराक बिक्री-वितरण ऊपर सशक्त रुप सँ निषेध लगायल गेल अछि।
एम्हर नेपालक नव संविधान मे अप्पन अधिकारक लेल आन्दोलनरत पक्षक द्वारा विवाहपञ्चमी लऽ कऽ बजार दुकान सभ खोलय देल गेल अछि।
जनकपुरक रंगभूमि मे आयोजना कैल स्वंयम्वर मे ३३ कोटि देवी-देवता सभक उपस्थिति रहैक से रामायण मे उल्लेखित अछि। ताहि प्रसंग केर प्रतीकात्मक प्रस्तुति देखौनाय विवाहपञ्चमीक विशेषता रहल अछि।
विवाहपञ्चमी महोत्सवक लेल जानकी मन्दिर आर विवाहमण्डप नवकनियाँ जकाँ सजायल-सिंगारल गेल अछि तऽ आधुनिक बिजुली बत्ती सभक झालैर आदि सँ सेहो भवनादिकेँ सजाओल गेल अछि।


text:
सोहना सदर थाना केँ एसएचओ अरुण सिंह क' सेहो सस्पेंड काएल गेल अछि। एम्हर, प्रद्युम्न के माँ चेतावनी देलनि कि यदि असली गुनहगार नहि पकराओल गेल त' ओ आत्मदाह क' लेती। आगा ओ कहली कि साजिश केर तहत हुनकर बेटा प्रद्युम्न केर हत्या कायल गेल अछि। एहि हत्याक पाछा बस कंडक्टर नहि केओ आर छथि आओर ऐहिक सीबीआई जांच होयबाक चाही। प्रद्युम्न केँ पिता एहि मामलाक जांच लेल सुप्रीम कोर्ट केर रुख केना छथि।
एहि बीच लोग सभक आक्रोश क' देखैत गुरुग्राम म' रायन ग्रुप के चारों स्कूल क' आय बंद राखल गेल अछि। स्कूल प्रबंधन केर खिलाफ लोग सभक तामस देखैत कैको अभिभावक सभ रायन ग्रुप के गुरुग्राम स्थित सभ स्कूल म' छुट्टी केर मांग केना छल। एहि पर शिक्षा रायन ग्रुप के गुरुग्राम स्थित सभ स्कूल म' आय सोमदिन अवकाश केर घोषणा केलनि। एम्हर, भोंडसी स्थित स्कूल केर वेबसाइट क' सेहो बंद कायल गेल अछि। लोग सभक प्रदर्शन क' देखैत भोंडसी स्थित रयान स्कूल म' भारी संख्या म' पुलिस क' तैनात कायल गेल अछि।


text:
विदेशी कंपनी कए भेटल दूटा रेल इंजन कारखाना लगेबाक टेंडर
मेक इन इंडिया क सबस पैघ सफलता एहि साल शुरु भ जायत कारखाना लेल काज
लालू प्रसाद क विकास विजन कए भेटत मूर्त रूप
पटना । पिछला आठ वर्ष स लंबित मढ़ौरा आ मधेपुरा रेल इंजन कारखाना क निर्माण आब शुरु भ जायत। केंद्र सरकार 40 हजार करोड़ क एहि दूनू परियोजना लेल दूटा विदेशी कंपनी क चयन आखिरकार क लेलक आ हुनका अनुबंध स्वीकृति पत्र द दलक अछि। उल्लेूखनीय अछि जे 2007 मे लालू प्रसाद क रेल मंत्रित्वकाल मे एहि दूनू रेल परियोजना कए स्वीकृति दल गेल छल, मुदा लालू कए पद स हटलाक बाद एहि दिस कोनो रेलमंत्री गंभीरता स दखबाक प्रयास नहि कलथि। भाजपा क सरकार आखिरकार अपन 17 मासक कार्यकाल मे एकर निविदा पास क देलक। आब देश मे रेलवे क पहिल प्रत्यक्ष विदेशी निवेश पर आधारित दूनू रेल इंजन कारखाना बिहार मे स्थाआपित भ सकत।
मढ़ौरा डीजल रेल इंजन कारखाना लेल यूएस मल्टीनेशनल जीई कंपनी कए 2,052 करोड़ आ मधेपुरा इलेक्ट्रिक रेल इंजन कारखाना लेल 1,293.57 करोड़ क फ्रेंच कंपनी अलस्तोम स अनुबंध कैल गेल अछि । दस साल मे मढ़ौरा मे 4500 आ 6000 हार्स पावर क 1000 डीजल इंजन तैयार होएत। आतहि मधेपुरा मे 12,000 एचपी क 800 इलेक्ट्रिक इंजन मे स 5टा इंजन आयात कैल जाएत, जखन कि 795 इंजन मधपुरा मे बनत। इ प्रधानमंत्री क मेक इन इंडिया क एखन धरिक सबस पैघ परियाजना मानल जा रहल अछि।
उल्लेाखनीय अछि जे मधेपुरा मे रेल इंजन कारखाना लेल श्रीपुर चकला गांव लग तीन सौ एकड़ जमीन अधिग्रहित क कारखाना निर्माण क दिशा मे विभागीय कार्रवाई पूर्ण कैल गेल अछि। एकर बाद अधिगृहीत जमीन क खाता खेसरा संग कईटा दैनिक पत्र मे गजट सेहो प्रकाशित कैल गेल अछि। करीब सौ गोटे कए मुआवजा सेहो देल जा चुकल अछि। ग्रीन फील्ड विद्युत रेल इंजन कारखाना क चीफ इंजीनियर राजेश कुमार क मानी त अगिला वित्त वर्ष क शुरुआत मे रेल इंजन कारखाना निर्माण क कार्य शुरू भ जाएत। जमीन अधिग्रहण लेल जिला प्रशासन दिस स मांगल गेल राशि रेल मंत्रालय पठा देलक अछि। प्रभारी जिला भू-अर्जन पदाधिकारी अरूण कुमार झा कहला जे रेल इंजन कारखाना लेल जमीन अधिग्रहण क काज काफी समय स चलि रहल छल। युद्ध स्तर पर तैयारी क भूमि अधिग्रहण क रूपरेखा तैयार करैत एस्टीमेट क निर्माण सेहो क लेल गेल छल। भूमि अधिग्रहण मे भू-स्वामी सबहक करीब 58 करोड़ टका मुआवजा स्वरूप देल जाएत।